Diari Oficial de la Generalitat Valenciana


Sumari del DOGV 6312, del 16-07-2010 (2010/8000)

Estatut del Personal de Les Corts Valencianes
---------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2010/06/16/(1)**

### Versions

 10/11/2018 - Actualitat  Text inicial: 22/06/2010 - 09/11/2018 

### Dades del document

Número de DOGV
:   6312

Data del DOGV
:   16-07-2010

Secció del DOGV
:   I. DISPOSICIONS GENERALS

Número del document
:   2010/8000


Data del document
:   16-06-2010

Organisme emissor
:   Corts Valencianes

Tipus de document
:   Acord

Anàlisi jurídica

 Descriptors 

:   * Corts Valencianes
    * funcionari
    * Parlament regional
    * legislació
    * vacances retribuïdes
    * funció pública
    * administració del personal
    * personal contractat
    * remuneració del treball

Atenció: versió en procés d'actualització

 

**Versió vigent: 10.11.2018 -**

 

**Estatut del Personal de Les Corts Valencianes.** ****[1]****

 

[**(DOGV núm. 6312 de 16.07.2010)**](http://www.dogv.gva.es/datos/2010/07/16/pdf/2010_8000.pdf) **Ref. 008068/2010**

 

El Ple de Les Corts, en sessió realitzada el dia 16 de juny de 2010, ha debatut pel procediment de lectura única, de conformitat amb alló establert en l'article 110.2 del Reglament de Les Corts, la proposta elevada per la Mesa de Les Corts Valencianes, de l'Estatut del personal de Les Corts Valencianes.

Finalment, el Ple de Les Corts en virtut d'alló establert en l'article 110 del Reglament de Les Corts, ha aprovat el següent:

 

Estatut del Personal de Les Corts Valencianes

 

Preàmbul

 

Les Corts, primera institució de la Generalitat, representen el poble valencià, segons s'estableix en l'article 21 de l'Estatut d'autonomia de la Comunitat Valenciana. Entre les qualitats que correspon al parlament valencià, en el mateix precepte estatutari es reconeix expressament l'autonomia parlamentària, principi bàsic de tot règim democràtic parlamentari, que dota la primera institució de la Generalitat d'una esfera de decisió própia que hi permet complir sense la interferència d'altres poders els fins que hi encomana la norma bàsica de la Comunitat Valenciana. El reglament parlamentari, norma amb rang de llei a què correspon l'ordenació de la vida interna de les cambres, és la manifestació més rotunda de l'autonomia parlamentària.

En matèria de personal, l'autonomia parlamentària s'ha traduït tradicionalment en un règim singular del personal al servei dels parlaments que, en el cas de les Corts Generals, troba en l'article 72 de la Constitució espanyola una reserva formal i material a favor de l'Estatut del personal de les Corts Generals, i es converteix en una norma directament vinculada a la Constitució que gaudeix d'efectiva força de llei (STC 139/1988).

Les Corts no han estat alienes a l'existència d'un règim singular per al personal al seu servei, derivat del principi d'autonomia parlamentària, i des de 1984 en els primers Estatuts de govern i règim interior se n'establia una regulació específica. L'article 2 de la Llei de funció pública valenciana (Decret legislatiu de 24 d'octubre de 1995) reconeixia la necessitat d'una regulació própia del règim del personal per a atendre les característiques especials de l'activitat parlamentària. Aixó comportava que el personal de les Corts Valencianes es regulava en els Estatuts de govern i règim interior, i hi actuava com a normativa supletória l'establida en la Llei de funció pública valenciana.

L'Estatut bàsic de l'empleat públic, Reial decret legislatiu 5/2015, de 30 d’octubre, que té com a objecte, segons l'article 1, establir les bases del règim estatutari dels funcionaris públics inclosos en el seu àmbit d'aplicació i determinar les normes aplicables al personal laboral al servei de les administracions públiques, ha consagrat el reconeixement d'un règim propi per als funcionaris públics al servei dels parlaments. L'article 4 de l'EBEP exclou de l'aplicació directa, excepte quan així ho dispose la legislació específica, el «Personal funcionari de les Corts Generals i de les assemblees legislatives de les comunitats autónomes».

Els Estatuts de govern i règim interior, la referència dels quals trobem després de la reforma de 2006 de l'EACV en l'article 25, contenen tant el règim del personal al servei de la cambra com l'organització de l'administració parlamentària. El Reglament de les Corts, aprovat pel Ple d'aquestes en la sessió del 18 de desembre de 2006, transforma aquest document normatiu en dos texts amb un contingut i un rang diferent. En l'article 108.6 del RCV s'estableix que «l'Estatut de govern i règim interior regularà l'organització i el funcionament de la secretaria general, sense perjudici del que es disposa en l'article 110». En l'article 110 del RCV es disposa que «al Ple correspon la regulació del règim jurídic del personal al servei de les Corts, mitjançant l'aprovació de l'oportú estatut del personal de les Corts». La tramitació d'aquesta norma es fa d'acord amb el procediment legislatiu previst per als projectes de llei en lectura única, amb la particularitat que la iniciativa correspon a la Mesa, per la qual cosa el text té rang de llei. El procediment seguit és un dels especials per a l'aprovació de les lleis i l'órgan que l'aprova, el Ple de les Corts, té la capacitat per a l'aprovació de les lleis, per la qual cosa es pot atribuir aquest rang a l'Estatut del personal de les Corts Valencianes. La regulació del règim del personal de les Corts en un text amb rang de llei permet complir el mandat constitucional de l'article 103 de la CE que encomana a la llei la regulació de l'estatut dels funcionaris públics.

 

II

 

El procés d'elaboració de l'Estatut del personal de les Corts Valencianes es va iniciar amb la constitució d'una ponència el passat dia 6 de novembre de 2008. La ponència ha estat constituïda paritàriament per l'administració parlamentària, al capdavant de la qual hi ha hagut les vicepresidències primera i segona de la Mesa de les Corts, i els sindicats amb presència en el Consell de Personal de les Corts Valencianes i el president d'aquest.

La ponència ha desenvolupat el treball amb l'objectiu d'aconseguir un text que servesca per a regular el personal que ha d'atendre un parlament del segle xxi. Ateses, en la mesura que siga possible, les aspiracions dels qui conformen el personal al servei de les Corts Valencianes sense oblidar que estan al servei de la primera institució de la Generalitat.

Una vegada tramès el text de l'Estatut del personal a la Mesa de les Corts per la ponència constituïda per redactar-lo, aquesta el va posar en coneixement de la Comissió de Govern Interior (article 49 del RCV), que entre les funcions assignades té la de tenir coneixement de les modificacions dels Estatuts de govern i règim interior i l'Estatut del personal comporta la derogació d'una part substancial d'aquests. Una vegada substanciat aquest tràmit necessari la Mesa eleva, d'acord amb l'article 110 del RCV, proposar el text de l'Estatut del personal al Ple de la institució perquè el debata i l'aprove pel procediment de lectura única. La referència al procediment d'aprovació dels projectes de llei per lectura única és als únics efectes de la tramitació continguda en l'article 135 del RCV, que de cap manera preveu la intervenció del Consell, la participació del qual truncaria el principi d'autonomia parlamentària.

 

III

 

L'Estatut del personal de les Corts consta de vuit capítols, 89 articles, tres disposicions transitóries, una disposició addicional, dues de finals i una disposició derogatória.

En el primer dels capítols, amb el títol «Àmbit d'aplicació», s'estableix com a objecte la regulació del règim jurídic del personal al servei de les Corts, i s'estén l'aplicació a tots els empleats públics, tant al personal funcionari com en el que siga pertinent al laboral, que preste els seus serveis al parlament valencià.

El capítol segon, articles 3 a 12, s'inicia amb la descripció de les diferents classes de personal: funcionari de carrera, funcionari interí, personal eventual i personal laboral. S'estableixen els requisits mínims que ha de contenir la relació de llocs de treball de les Corts. En aquest capítol es fa un canvi fonamental en l'ordenació del personal al servei de les Corts en optar per una administració estructurada en cossos, igual que la majoria de les administracions públiques. En l'Estatut s'identifiquen els diferents cossos que es creen i es ressenyen les funcions d'aquests, i es difereix a un desenvolupament posterior la determinació de la divisió en escales i subescales, juntament amb la major concreció de les funcions que correspon a cadascuna.

En el capítol tercer, que és el més ampli, es recullen els drets i els deures del personal de les Corts. En aquest capítol es troba un conjunt de permisos i llicències que pretenen regular les diferents situacions que poden afectar els empleats públics peró dels quals cal destacar aquells que persegueixen facilitar la conciliació de la vida laboral i familiar i donar un tractament especial a les situacions de violència de gènere que ho requereixen. En la jornada laboral mereix destacar l'establiment de la jornada laboral general de trenta-cinc hores setmanals, sense perjudici de les especialitats que puga haver-hi.

En aquest ampli capítol tercer es determinen els procediments per a la provisió dels llocs de treball que, inspirats en els principis constitucionals de mèrit i capacitat juntament amb el d'antiguitat, són els de concurs i lliure designació. El concurs és el procediment ordinari i el de lliure designació es reserva per als llocs de major responsabilitat en l'administració parlamentaria.

En els deures del personal de les Corts es recullen aquells que, no essent aliens per complet a altres funcionaris públics, tenen una especial rellevància en la institució parlamentaria en què la imparcialitat partidària i ideológica en l'exercici de les seues funcions és essencial per al bon funcionament de la institució. A continuació d'aquests deures hi ha una àmplia regulació del règim d'incompatibilitats.

El tercer capítol conté també els órgans de participació del personal al servei de les Corts, entre els quals hi ha el Consell de Personal, com a órgan de representació i participació, i la Mesa Negociadora, órgan paritari en què hi ha presents l'administració parlamentària i les organitzacions sindicals presents en el Consell de Personal de les Corts Valencianes en proporció a la representativitat i les organitzacions sindicals més representatives a la Comunitat Valenciana i a nivell estatal. Finalment, el capítol conclou amb especificitats del silenci administratiu i el règim de recurs.

El capítol quart regula la carrera professional i la promoció interna. Les modalitats de carrera professional que s'estableixen són l'horitzontal, la vertical, la interna vertical i la interna horitzontal. L'aplicació d'aquestes modalitats de promoció professional, els principis de la qual són els de publicitat, igualtat, mèrit i capacitat, haurà de ser objecte d'un desenvolupament posterior.

El capítol cinquè està destinat a la selecció, l'adquisició i la pèrdua de la condició de funcionari. Entre altres qüestions es regula en aquest capítol l'obligació que l'oferta pública d'ocupació reserve un mínim d'un cinc per cent per a persones amb discapacitat, la composició dels tribunals, la selecció de funcionaris interins, la pèrdua de la condició de funcionari i la jubilació.

Les situacions administratives es troben en el capítol sisè, i s'hi distingeixen les de servei actiu, serveis especials, serveis en altres administracions públiques, excedència, expectativa de destinació i suspensió de funcions.

El capítol setè està dedicat al règim disciplinari dels funcionaris. Conclou el text articulat en el capítol vuitè amb la regulació dels órgans competents en matèria de personal; aquests són la Presidència, la Mesa i el lletrat major. A la Mesa corresponen l'adopció de decisions de caràcter general, les d'índole més específica i de major rellevància s'atribueixen a la Presidència i les de direcció superior de la gestió ordinària són competència del lletrat major-Secretaria General.

L'Estatut del personal conclou amb previsions per a la transició a la nova estructura de cossos, mecanismes per a la possible conversió de determinades places i el règim singular del personal de seguretat que no essent personal de les Corts Valencianes està adscrit a les mateixes.

L'Estatut del personal de les Corts finalitza establint la supletorietat de l'Estatut bàsic de l'empleat públic, en concordança amb el que disposa l'article 4 de l'EBEP, en segon terme, després de la legislació valenciana en matèria de funció pública.

 

Capítol I. Àmbit d'aplicació

 

**Article 1. Objecte**

Aquest estatut té per objecte, atès el principi d'autonomia recollit en l'article 21 de l'Estatut d'autonomia, regular el règim jurídic del personal de les Corts Valencianes, d'acord amb el que hi ha disposat en l'article 110 del RCV.

Aquesta regulació es fa en el marc de l'autonomia administrativa de les Corts Valencianes pel que fa als mitjans personals de què disposa per al desenvolupament de les seues funcions.

 

**Article 2. Àmbit d'aplicació**

El que es disposa en aquest estatut serà aplicable a tots els empleats públics que presten els seus serveis en les Corts Valencianes com a funcionaris i funcionàries i, en el que pertoque, al personal laboral.

 

Capítol II. Classes de personal

 

**Article 3. Classes de personal**

El personal al servei de les Corts Valencianes es classifica en funcionari de carrera, funcionari interí, personal eventual i personal laboral.

 

**Article 4. Funcionaris de carrera**

1. Són funcionaris de carrera els qui en virtut de nomenament legal estan vinculats a les Corts Valencianes amb una relació estatutària de caràcter permanent per a l'exercici de serveis professionals i ocupen places dotades en el pressupost de les Corts o es troben en alguna de les situacions regulades en aquest estatut.

. L'exercici de les funcions que impliquen participació directa o indirecta en l'exercici de potestats públiques o en la salvaguarda d'interessos generals, correspon exclusivament als funcionaris de carrera.

 

**Article 5. Funcionaris interins**

1. Són funcionaris interins aquells que per raons expressament justificades de necessitat i urgència són nomenats com a tals per a l'exercici de funcions própies de funcionaris de carrera mentre hi haja aquesta necessitat i urgència quan es done alguna de les circumstàncies següents:

a) L'existència de places vacants quan no siga possible cobrir-les per funcionaris de carrera.

b) La substitució transitória dels titulars.

c) L’execució de programes de caràcter temporal, que no podrán tenir una duració superior a tres anys, ampliable fins a dotze mesos més. ****[2]****

d) L'excés o acumulació de tasques per un termini màxim de sis mesos, dins d'un període de dotze mesos.

Aquest nomenament de funcionari interí podrà efectuar-se a temps parcial quan la necessitat es done per la reducció de jornada o jubilació parcial de funcionaris de carrera.

2. La selecció de funcionaris interins es farà mitjançant procediments àgils que, en tot cas, han de respectar els principis d'igualtat, mèrit, capacitat i publicitat.

3. ****[3]****

4. Les places vacants ocupades per funcionaris interins s'han d'incloure preferentment en l'oferta pública d'ocupació corresponent al següent exercici en què es produeix el seu nomenament.

5. El cessament dels funcionaris interins s'esdevindrà, a més de per les causes previstes en el article 67, quan acabe la causa que en va donar lloc al nomenament.

 

**Article 6. Personal eventual**

1. El personal eventual és el qual en virtut de nomenament i amb caràcter no permanent solament fa funcions expressament qualificades com de confiança o assessorament especial en llocs de treball no reservats a funcionaris i que figuren en la relació de llocs de treball.

2. La condició de personal eventual no podrà constituir mèrit per a l'accés a la funció pública de les Corts Valencianes o per a la promoció interna.

3. Al personal eventual li seran aplicables les disposicions del règim general dels funcionaris de carrera que siguen adequades a la naturalesa de la seua condició.

4. El nomenament i el cessament seran lliures per a la Presidència de la cambra, a proposta dels membres de la Mesa, de la Secretaria General o, si escau, d'altres responsables de l'organització parlamentària als quals ha de prestar la seua assistència.

5. El personal eventual cessarà automàticament en el seu càrrec quan concloga el mandat de la Presidència de les Corts Valencianes o de l'autoritat a la qual estiga adscrit.

 

**Article 7. Personal laboral**

Les Corts Valencianes podrà contractar personal laboral, excepcionalment, quan siga necessari per al compliment de funcions que no es troben atribuïdes als cossos o escales de funcionaris del parlament.

 

**Article 8. Relació de llocs de treball**

1. La relació de llocs de treball (RLT) és pública i ha d'incloure tots els llocs de treball de naturalesa funcionarial, laboral i eventual existents.

2. La RLT inclou:

a) Número

b) Denominació

c) Naturalesa jurídica

d) Classificació professional en un grup, subgrup o agrupació professional per als llocs funcionarials i en el respectiu grup professional per als llocs laborals

e) Retribucions complementàries assignades al lloc

f) Forma de provisió

g) Adscripció orgànica

h) Requisits per a la seua provisió, entre els quals haurà de constar necessàriament el cos, l'agrupació professional i, si escau, l'escala corresponent per als llocs funcionarials, i la categoria professional per als llocs laborals

i) Si escau, mèrits

j) Qualsevol altra circumstància rellevant per a la seua provisió en els termes prevists reglamentàriament

3. La RLT serà aprovada per la Mesa de les Corts amb la negociació prèvia en la Mesa Negociadora i publicada en el Butlletí Oficial de Les Corts.

 

**Article 9. Grups per nivell de titulació**

Els cossos, escales i subescales s'agrupen de la forma següent, segons el nivell de titulació:

- Grup A. Dividit en dos subgrups, A1 i A2:

Per a l'accés als cossos o escales d'aquest grup s'exigirà estar en possessió del títol universitari de grau o titulació equivalent. En aquells supósits en els quals la llei exigesca un altre títol universitari, serà aquest el que es tinga en compte.

- Grup B:

Per a l'accés a aquest cos o escala s'exigirà estar en possessió del títol de tècnic superior o titulació equivalent.

- Grup C. Dividit en dos subgrups, C1 i C2, segons la titulació exigida per a l'ingrés:

C1: possessió del títol de batxiller o tècnic o titulació equivalent.

C2: títol de graduat en educació secundària obligatória o titulació equivalent.

 

**Article 10. Cossos i escales**

Els funcionaris de les Corts s'agrupen per cossos d'acord amb el caràcter homogeni de les funcions que han de complir. Dins dels cossos pot haver-hi escales i subescales per raó de l'especialització de les funcions.

La creació, la modificació o la supressió dels cossos s'establiran en aquest Estatut del personal. La creació, la modificació o la supressió d'escales i subescales es farà mitjançant disposició aprovada per la Mesa de les Corts, amb la negociació prèvia en la Mesa Negociadora de les Corts Valencianes.

 

**Article 11. Cossos de les Corts**

Els cossos de les Corts Valencianes són els següents:

a) Cos de lletrats de les Corts.

b) Cos de tècnics d'administració parlamentària.

c) Cos de tècnics especialitzats.

d) Cos d'administratius de les Corts.

e) Cos de serveis auxiliars.

 

**Article 12. Funcions dels cossos**

a) Cos de lletrats

L'exercici de les funcions d'assessorament juridicotècnic a la Presidència, la Mesa de la cambra, les meses de les comissions, les ponències, i la redacció, de conformitat amb els acords adoptats per aquests órgans, de les resolucions, els informes, els dictàmens i les actes corresponents. Substitució del lletrat o la lletrada major en el Ple, la Mesa i la Junta de Síndics i assistència, si escau, a les aquestes. Elaboració de dictàmens sobre qüestions parlamentàries a iniciativa de la Presidència, de la Mesa o d'una comissió o ponència. Assessorament o defensa en judici davant els tribunals ordinaris i del Tribunal Constitucional. Els seus membres han de trobar-se en possessió del títol de llicenciat en dret o el grau en dret i el títol oficial de màster universitari que, d'acord amb els plans d'estudi vigents, habilite per a les activitats relacionades amb les funcions assignades al cos.

b) Cos tècnic d'administració parlamentària

Al cos tècnic d'administració parlamentària, hi correspon el desenvolupament de funcions d'estudi administració, elaboració d'informes, assessorament, coordinació i proposta, comunes a l'activitat administrativa i parlamentària de les Corts Valencianes en àrees de programació, gestió, execució, inspecció o control.

c) Cos de tècnics especialitzats

Les funcions que hi correspon són les d'estudi, administració, elaboració d'informes, assessorament, coordinació i proposta propis de la professió per a l'exercici de la qual habilite la titulació exigida per a l'accés al cos, i l'acompliment de tasques que requeresquen coneixements propis i específics d'una formació acadèmica concreta.

d) Cos d'administratius de les Corts Valencianes

Són funcions del cos d'administratius de les Corts Valencianes:

L'acompliment de tasques de tramitació i control d'expedient, i també treballs d'ofimàtica, arxiu, càlcul, treballs de secretaria, atenció de telefonades i agendes.

Reproducció exacta de les intervencions produïdes i dels acords adoptats, composició de texts que hagen de publicar-se en els butlletins oficials i en les publicacions fetes o promogudes per les Corts Valencianes. Utilització d'equips informàtics.

e) Cos de serveis auxiliars de les Corts

Els corresponen l'acompliment de funcions de:

Vigilància, control, accés i custódia en l'interior dels edificis, orientació i acompanyament de persones, auxili i assistència a la celebració de reunions dels órgans de la cambra, de l'activitat parlamentària i administrativa, col·laboració amb les activitats protocol·làries, realització de treballs de reproducció, trasllat i distribució de documents, objectes i altres anàlegs, suport a les diferents unitats administratives en els serveis en els quals se'ls encomane. Utilització d'equips informàtics.

Conducció, manteniment, neteja de vehicles del parc móbil de les Corts Valencianes per als serveis que requeresca l'activitat parlamentària.

Operacions de manteniment, substitució, reparació d'instal·lacions i elements de fusteria, lampisteria i electricitat, i els béns i objectes que formen part de les xarxes hidràuliques i d'electricitat al servei de la institució. Col·laboració en el trasllat de mobiliari i condicionament de les dependències.

 

Capítol III. Drets i deures

 

**Article 13. Drets del personal de les Corts**

1. Els funcionaris de les Corts Valencianes tenen els drets individuals següents:

a) A la inamovibilitat en la condició de funcionari de carrera.

b) A exercir algun dels llocs de treball que puguen accedir d'acord amb el cos i l'escala de pertinença i amb les previsions establertes en la relació de llocs de treball.

c) A percebre les retribucions que li corresponen i les indemnitzacions per raó del servei.

d) Al respecte de la seua intimitat i a la consideració deguda a la seua dignitat personal i professional.

e) A la progressió en la carrera professional i la promoció interna segons principis constitucionals d'igualtat, mèrit i capacitat mitjançant la implantació de sistemes objectius i transparents d'avaluació.

f) A una adequada protecció social en els termes que acorde la Mesa de les Corts, amb l'informe previ del Consell de Personal, sense que les prestacions reconegudes puguen ser inferiors a les previstes en el règim general de la Seguretat Social.

g) A participar en la consecució dels objectius atribuïts a la unitat on preste els seus serveis i a ser informat pels seus superiors de les tasques que ha desenvolupar.

h) Als altres drets reconeguts per l'ordenament jurídic.

2. Els funcionaris de les Corts Valencianes tenen els drets individuals següents que s'exerceixen de forma col·lectiva:

a) A la llibertat sindical.

b) A la negociació col·lectiva i a la participació en la determinació de les condicions de treball.

c) A l'exercici de la vaga, amb la garantia del manteniment dels serveis essencials de la comunitat.

d) Al plantejament de conflictes col·lectius de treball, d'acord amb la legislació aplicable en cada cas.

e) Al de reunió, en els termes establerts en l'article 46 de la Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic.

 

**Article 14. Vacances anuals**

1. El personal de les Corts tindrà dret a gaudir, com a mínim, durant cada any complet de servei actiu, de vint-i-tres dies hàbils de vacacions retribuïdes. Podran gaudir-se en períodes fraccionats, sense que cap siga inferior a cinc dies hàbils. ****[4]****

2. En cas que el temps de servei prestat fóra inferior a un any, es tindrà dret al gaudi dels dies proporcionals de vacances que corresponguen.

3. Les vacances anuals retribuïdes podran gaudir-se al llarg de tot l'any, a petició del personal, si bé preferentment ho seran durant el període de juny a setembre.

4. La Secretaria General de les Corts resoldrà amb quinze dies d'antelació a la data prevista per a l'inici de les vacances, ateses les sol·licituds formulades i garantint la deguda prestació dels serveis de la cambra. No obstant aixó, en defecte de resolució expressa en aquest termini, s'entendran concedides.

5. Es pot sol·licitar, per raons justificades, la modificació del període de vacances ja concedides.

6. El període de vacances es gaudirà, amb caràcter general, dins de l'any natural al que corresponguen. Excepcionalment, la finalització del període pot prorrogar-se fins al trenta-u de gener de l'any següent.

7. No pot en cap cas substituir-se el gaudi de les vacances anuals per una compensació económica, ni acumular-se a les que corresponguen a l'any següent.

8. El personal de les Corts té dret:

a) Al retard de les seues vacances, si no pot iniciar-les com a conseqüència d'una incapacitat temporal, sempre que no se supere el límit temporal previst en el punt 6 anterior.

b) A la interrupció del període de vacances quan intervinguera hospitalització justificada no voluntària o incapacitat temporal, per a reprendre-les posteriorment fins a completar els dies que li resten.

c) A la modificació del període de gaudi de vacances en cas d'embaràs i fins que el fill o la filla faça dotze mesos, separació legal, divorci o viduïtat, degudament acreditats, i si s'és víctima de violència de gènere o si es té a càrrec una persona depenent.

d) A acumular el període de gaudi de les vacances al permís de maternitat, lactància i paternitat, encara que haja expirat ja l'any natural al qual aquest període corresponga.

e) En els supósits d'incapacitat temporal per malaltia es podrà gaudir de les vacances fora de l'any natural al que corresponga.

f) A gaudir dels dies hàbils addicionals que per raó d'antiguitat li corresponguen d'acord amb la taula següent:

1 per 15 anys d'antiguitat

2 per 20 anys d'antiguitat

3 per 25 anys d'antiguitat

4 per 30 anys d'antiguitat

5 per 35 anys o més d'antiguitat.

g) Aquest dret reconegut en l'apartat anterior serà efectiu a partir del compliment dels anys de servei indicats en aquest apartat.

Per al cómput no es consideraran les llicències sense retribució gaudides.

 

**Article 15. Règim general de permisos i llicències**

1. El personal de les Corts tindrà dret a gaudir, amb l'abast i requisits exigits, permisos i llicències pels motius i el temps establerts en cada cas.

2. Els períodes de temps fixats en aquest estatut per al gaudi de permisos i llicències s'entendran, en tot cas, com a mínims.

3. Els permisos i les llicències se subjecten a un règim diferenciat, i s'entén que els permisos són drets del personal de la cambra, que no requereixen una autorització expressa. Les llicències es troben subjectes a l'autorització prèvia concedida per la Secretaria General.

4. Els permisos haurien de sol·licitar-se, excepte en casos excepcionals d'impossibilitat, amb una antelació mínima de dos dies naturals i les llicències, excepte en casos sobrevinguts, s'han de sol·licitar amb una antelació de cinc dies naturals.

5. Excepte disposició expressa en contra, el gaudi dels permisos i les llicències a què té dret el personal de les Corts es computen en dies hàbils.

6. A l'efecte d'aquest capítol els dissabtes es consideren dies inhàbils.

7. El cómput de graus de parentiu per a l'aplicació d'aquest títol es farà comptant cada generació ascendint fins a trobar el tronc comú i després, si escau, descendint. En el parentiu d'afinitat, es considera que entre cónjuges no es consumeix cap grau.

8. Els esments a l'acolliment de menors a l'efecte d'aquest capítol s'entenen fets a les modalitats d'acolliment preadoptiu o permanent.

 

**Article 16. Permís per matrimoni o unió de fet, separació o divorci**

1. El personal de les Corts té dret a gaudir d'un permís de quinze dies, per raó de matrimoni o inscripció en el Registre d'Unions de Fet, que poden acumular-se al període vacacional i no s'han de gaudir necessàriament a continuació del fet causant.

2. El personal de les Corts pot gaudir de permís durant el dia de la celebració del matrimoni dels parents següents: pares, pares polítics, germans, germans polítics, fills, fills del cónjuge o parella de fet, néts i avis. Si el lloc de la celebració superara la distància de 300 km la llicència, serà de dos dies naturals consecutius.

3. En cas de separació o divorci, el personal de les Corts té dret a un permís de dos dies a partir del fet causant. Aquests dies poden utilitzar-se, a la seua elecció, de forma consecutiva o alterna, en el termini d'un mes.

4. El personal que gaudesca d'aquest permís per inscripció en un registre d'unions de fet no podrà gaudir-lo de nou en cas de contraure matrimoni posteriorment amb la mateixa persona.

 

**Article 17. Permís per naixement, adopció o acolliment**

1. En el supósit de part, la funcionària o treballadora de les Corts té dret a un permís de disset setmanes ininterrompudes, ampliables en cas de part múltiple en dues setmanes més per cada fill a partir del segon. Així mateix, aquest permís s'ampliarà en dues setmanes en el cas de naixença, adopció o acolliment d'un fill discapacitat. Aquest dret pot exercir-lo la mare o el pare.

El període de permís es distribuirà a opció de la interessada, sempre que sis setmanes siguen immediatament posteriors al part. En cas de defunció de la mare, el pare podrà fer ús de la totalitat o, si escau, de la part que reste del permís, fins i tot en el supósit que la mare no realitzara cap treball. En el cas de defunció del fill el permís de maternitat no es reduirà.

No obstant aixó, i sense perjudici de les sis setmanes immediatament posteriors al part de descans obligatori per a la mare, en el cas que ambdós progenitors treballen, la mare, a l'iniciar-se el període de descans per maternitat, pot optar perquè el pare gaudesca d'una part determinada i ininterrompuda del període de descans posterior al part, segons les previsions contingudes en l'apartat 5 d'aquest article, llevat que en el moment de la seua efectivitat la incorporació al treball de la mare comporte un risc per a la seua salut.

En els casos de naixements de fills prematurs o en els quals, per qualsevol motiu, aquests hagen de romandre hospitalitzats després del part, els funcionaris de les Corts, una vegada conclós el permís per malaltia greu, tenen dret a absentar-se del lloc de treball fins a un màxim de dues hores diàries, per un màxim de dos mesos, percebent les retribucions íntegres. En aquests supósits, el permís de maternitat pot computar-se, a instància de la mare o, en cas que ella muira, del pare, a partir de la data de l'alta hospitalària. S'exclouen d'aquest cómput les primeres sis setmanes posteriors al part, de descans obligatori per a la mare, llevat que amb anterioritat a la finalització d'aquest termini la mare morira.

2. En els supósits d'adopció o acolliment familiar d'un menor de fins a sis anys, el personal de les Corts té dret a un permís, a partir de l'endemà a la data de la decisió administrativa o judicial d'acolliment o de la resolució judicial per la qual es constitueix l'adopció, de disset setmanes ininterrompudes, ampliables en cas d'adopció o acolliment múltiple en dues setmanes més per cada fill a partir del segon, comptades a l'elecció del funcionari o de la funcionària, bé a partir del moment de la decisió administrativa o judicial d'acolliment, o bé a partir de la resolució judicial per la qual es constitueix l'adopció.

La durada del permís és, així mateix, de disset setmanes en els supósits d'adopció o acolliment de menors, majors de sis anys d'edat, quan es tracte de menors discapacitats o minusvàlids o que per les seues circumstàncies i experiències personals o que, per provenir de l'estranger, tinguen especials dificultats d'inserció social i familiar, degudament acreditades pels serveis socials competents.

En cas que la mare i el pare treballen, el permís es distribuirà, a opció dels interessats, d'acord amb les previsions contingudes en l'apartat 5 d'aquest article.

3. En els casos de gaudi simultani de períodes de descans, la suma d'aquests no pot excedir de les disset setmanes previstes en els apartats anteriors o de les que corresponguen en cas de part, adopció o acolliment múltiple.

4. En els supósits d'adopció internacional, quan siga necessari el desplaçament previ dels pares al país d'origen de l'adoptat, a més del permís previst per a les adopcions en aquest article, el personal de les Corts té dret a un permís de fins a dos mesos de durada, percebent durant aquest període exclusivament les seues retribucions bàsiques.

5. Els períodes de descans per maternitat, adopció o acolliment prevists en aquest article poden gaudir-se de forma successiva o simultània en règim de jornada completa o a temps parcial.

El gaudi del permís de maternitat, adopció o acolliment a temps parcial s'ha d'ajustar a les regles següents:

a) Aquest dret pot ser exercit tant per la mare com pel pare i en qualsevol dels supósits de gaudi simultani o successiu del període de descans. En el cas de part, el pare no pot fer ús d'aquesta modalitat de permís durant les sis setmanes immediatament posteriors al part, que seran de descans obligatori per a la mare.

b) El període durant el qual es gaudesca el permís s'ampliarà proporcionalment d'acord amb la jornada de treball que es realitze, sense que en cap cas la durada del permís excedesca l'equivalent temporal corresponent a les disset setmanes gaudides en règim de jornada completa o de les setmanes que corresponguen en cas de part, adopció o acolliment múltiple.

c) El gaudi dels permisos en aquesta modalitat es realitzarà de manera ininterrompuda, llevat que es modifique el règim de gaudi pactat mitjançant nou acord a iniciativa de qualsevol de les parts o a causa de causes relacionades amb la salut del funcionari o de la funcionària o del menor o de la menor.

d) Aquest permís a temps parcial serà incompatible amb el gaudi simultani del permís per lactància, permís de naixença de fills prematurs i disminució de jornada per guarda legal.

6. En el supósit de progenitors del mateix sexe, en el qual un no siga la mare natural, haurien de comunicar específicament a qui correspon gaudir els permisos de paternitat i de maternitat.

 

**Article 18. Permís per paternitat**

El personal de les Corts té dret a quatre setmanes per naixement, acolliment, tant preadoptiu com permanent, o adopció d'un fill o filla, que pot gaudir el pare a partir de la data del naixement, de la decisió administrativa o judicial d'acolliment o de la resolució judicial per la qual es constituesca l'adopció, bé durant la vigència dels permisos regulats en l'article anterior o bé immediatament després de la finalització d'aquests. Amb la renúncia prèvia del pare a aquest permís pot gaudir-lo el cónjuge o parella de fet de la mare.

 

**Article 19. Permís per lactància i atenció de persones amb discapacitat**

1. El personal de les Corts, per lactància d'un fill menor de 18 mesos o per acolliment en idèntic supósit, té dret a una hora diària d'absència del treball que podran dividir en dues fraccions. D'acord amb la seua voluntat pot substituir aquest dret per una reducció de la jornada normal pel mateix temps i amb la mateixa finalitat o acumular en jornades completes el temps corresponent.

En el cas que el pare i la mare treballen en les Corts, només un dels progenitors pot exercir aquest dret, excepte en els casos de part, adopció o acolliment múltiple en què pot ser gaudit per ambdós.

2. El personal que tinga a la seua cura fills o majors discapacitats, té dret a absentar-se del treball pel temps indispensable per a assistir a reunions de coordinació del seu centre d'educació especial, on reba tractament o per a acompanyar-lo si ha de rebre suport addicional en l'àmbit sanitari.

3. El personal al servei de les Corts que tinguen al seu càrrec persones amb discapacitat tindrà dret a dues hores de flexibilitat horària diària a fi de conciliar els horaris dels centres d'educació especial i altres centres on la persona amb discapacitat reba atenció, amb els horaris dels propis llocs de treball. Aquesta circumstància ha d'acreditar-se i comunicar-se prèviament al departament de personal.

4. Amb la comunicació prèvia, el personal de les Corts podrà acudir durant la seua jornada laboral, per necessitats própies o de persones amb discapacitat al seu càrrec, a consultes, tractaments i exploracions de tipus mèdic durant el temps indispensable per a la realització, com també a reunions de coordinació dels seus centres d'educació especial i a les consultes de suport addicional en l'àmbit sociosanitari. Les absències de la jornada de treball causades per qualsevol dels motius enumerats en aquest apartat duraran el temps indispensable per a la realització.

 

**Article 20. Permís de preparació al part i tècniques de fecundació**

El personal de les Corts gaudirà del temps indispensable per a l'assistència a la realització d'exàmens prenatals i tècniques per a la preparació al part que hagen de realitzar-se dins de la jornada laboral, com també a l'assistència a tractaments basats en tècniques de fecundació als centres assistencials de la Seguretat Social o reconeguts oficialment, sempre que s'acredite que ha estat citat dins de la seua jornada de treball.

 

**Article 21. Permís per interrupció de l'embaràs**

1. En cas d'interrupció de l'embaràs, les treballadores de les Corts tindran dret a sis dies consecutius a partir del fet causant, sempre que no es trobe en situació d'incapacitat temporal.

2. El funcionari o funcionària de les Corts el cónjuge de la qual o parella de fet es trobe en la situació anterior, disposarà d'un permís de dos dies.

 

**Article 22. Permís per violència de gènere**

Les faltes d'assistència de les funcionàries víctimes de violència de gènere, total o parcial, tindran la consideració de justificades pel temps i en les condicions que així ho determinen els serveis socials d'atenció o de salut segons escaiga.

 

**Article 23. Permís per defunció d'un familiar**

1. El personal de les Corts té dret a un permís de quatre dies hàbils en cas de mort d'un familiar de primer grau o de sis dies si el fet causant s'esdevé a més de 100 km de la localitat de residència d'aquest.

2. En el cas de mort de familiars de segon grau, el personal de les Corts té dret a una llicència de tres dies, o de cinc dies a partir del fet causant si aquest s'esdevé a més de 100 km de la localitat de residència d'aquest.

 

**Article 24. Permís per malaltia greu d'un familiar**

1. El personal de les Corts té dret a un permís de quatre dies hàbils en cas de malaltia greu d'un familiar de primer grau o de sis dies si el fet causant s'esdevé a més de 100 km de la seua localitat de residència.

2. En el cas de malaltia greu de familiars de segon grau, el personal de les Corts té dret a una llicència de tres dies, o de cinc dies a partir del fet causant si aquest s'esdevé a més de 100 km de la seua localitat de residència.

 

**Article 25. Permís per proves selectives i exàmens**

El personal de les Corts té dret a un dia de permís retribuït per a concórrer a proves selectives per a ingrés en qualsevol administració pública, exàmens acadèmics finals i altres proves d'aptitud i avaluació en centres oficials, encara que la realització de l'exercici siga compatible amb la jornada laboral, durant el dia de la realització. Aquest període s'ampliarà en un dia natural més per cada examen que haja de fer-se en centres que radiquen fora de la Comunitat Valenciana.

 

**Article 26. Permís per trasllat de domicili**

Amb motiu del trasllat del domicili habitual, el personal de les Corts té dret a un permís de tres dies naturals, aportant com a justificant qualsevol document acreditatiu d'aquest.

 

**Article 27. Permís per al compliment d'un deure inexcusable de caràcter públic o personal**

Per al compliment de deures inexcusables de caràcter públic i personal, el personal de les Corts té dret a gaudir de permís durant el temps necessari per al compliment, sempre que aquest compliment no puga efectuar-se fora de l'horari de treball.

 

**Article 28. Permís per assumptes particulars**

1. El personal de les Corts tindrà dret, cada any natural i fins a l’últim dia del mes de febrer de l’any següent, a gaudir almenys de sis dies de llicència per assumptes particulars sense justificació o els que proporcionalment li corresponguen en funció dels serveis prestats fins a l’últim dia natural de l’any. ****[5]****

Quan els dies festius a nivell nacional, de comunitat autónoma o local, coincidesquen en dissabte o diumenge, el personal de les Corts té dret a un dia addicional més per cadascun d'aquests dies festius que coincidesquen en dissabte o diumenge.

El nombre de dies addicionals serà determinats en el calendari laboral anual aprovat per la Mesa de les Corts abans del 30 de gener de cada any. La regla prevista en el paràgraf anterior s'aplicarà també si els dies 18 de març i 24 i 31 de desembre coincideixen en dissabte o diumenge.

2. A més dels dies de lliure disposició indicats, els funcionaris tindran dret al gaudi de dos dies addicionals al complir el sisè trienni, que s'incrementarà en un dia addicional per cada trienni complit a partir del vuitè.

3. Els dies d'assumptes propis anuals poden ser acumulats als permisos de maternitat, lactància, paternitat, acolliment i adopció, encara que haja expirat ja l'any a què aquest període correspon.

 

**Article 29. Llicència sense retribució per afers propis**

1. Poden concedir-se llicències sense retribució que no excedesquen de nou mesos en un període de tres anys. Si la sol·licitud és per un període inferior als nou mesos, en el termini de tres anys des de l'inici de la primera llicència, poden concedir-se llicències d'aquesta índole pel període o períodes que resten fins a completar el límit de nou mesos.

2. En el cas que el cónjuge, parella de fet o familiar en primer grau patesquen malaltia greu o irreversible que requeresca una atenció continuada, aquesta llicència sense sou pot prorrogar-se fins a un any. Als efectes indicats, la malaltia ha de ser acreditada de manera suficient mitjançant els informes necessaris.

3. Les Corts mantindran, mentre dure aquesta llicència sense sou, el personal en alta en el règim de previsió social que corresponga.

Així mateix, el temps de durada d'aquesta llicència tindrà la consideració de serveis efectivament prestats a l'efecte de cómput d'antiguitat i consolidació de grau personal.

 

**Article 30. Llicència sense retribució per al perfeccionament professional**

1. Poden concedir-se llicències sense retribució, d'una durada màxima de tres mesos a l'any, per a l'assistència a cursos de perfeccionament professional, quan el contingut d'aquests estiga directament relacionat amb el lloc de treball o la carrera professional en l'administració pública i sempre que la gestió del servei i l'organització del treball ho permeten.

2. Les Corts mantindran, mentre dure aquesta llicència sense sou, el personal en alta en el règim de previsió social que corresponga.

Així mateix, el temps de durada d'aquesta llicència tindrà la consideració de serveis efectivament prestats a l'efecte de cómput d'antiguitat i consolidació de grau personal.

 

**Article 31. Llicència per estudis**

1. Per a l'assistència, en condició d'assistent o ponent, a cursos de formació i perfeccionament professional impartits per les institucions públiques i entitats oficialment homologades per a la impartició d'aquests, el personal de les Corts, quan aquests coincidesquen amb l'horari de treball, i el contingut dels cursos estiga directament relacionat amb el lloc de treball, amb la seua carrera professional, o amb matèries d'índole sindical, se li concediran els permisos necessaris per a assistir a aquestes accions formatives. La denegació d'aquests permisos ha de ser motivada.

2. Les Corts, a proposta del seu personal, poden enviar aquest a cursos, seminaris, taules rodones o congressos referents a la seua especialitat, nivell i treball específic, quan d'aquesta assistència es puguen derivar beneficis per als diferents serveis de la cambra. L'assistència a aquestes accions formatives comportarà el pagament per part de les Corts de la matrícula, les despeses de desplaçament i les dietes, en els casos que corresponga.

3. Les Corts poden concedir al personal, amb l'informe previ favorable del lletrat o de la lletrada major, una llicència de fins a dotze mesos per a la formació en matèries directament relacionades amb el seu lloc de treball de la cambra o amb la carrera professional en aquesta. L'elecció de la matèria per part de l'interessat ha de ser acceptada per l'órgan que la concedesca i ha de ser d'interès per a la millora en la qualitat i prestació del servei públic. El curs ha de ser homologat per la Mesa de les Corts o, si escau, per altres parlaments, universitats, instituts públics de formació dels empleats públics o per les organitzacions sindicals.

Aquesta llicència es pot sol·licitar cada cinco anys de servei actiu de forma ininterrompuda en les Corts.

En acabar aquesta llicència per estudis, el beneficiari ha de presentar a la Mesa de les Corts una memória global del treball desenvolupat i un certificat de l'entitat corresponent dels estudis fets, si escau.

4. El temps emprat en la realització de cursos de formació s'entendrà com de treball efectiu, quan els cursos esmentats es facen en horari laboral.

 

**Article 32. Jornada de treball**

1. La jornada laboral general del personal al servei de les Corts és de 35 hores setmanals, sense perjudici de les especialitats que es puguen establir en els apartats següents.

2. El personal que tinga un complement específic CV-1, CV-2, CV-3 i CV-4 actuals té una jornada laboral especial de 37 hores.

Es poden establir altres jornades laborals especials amb l'acord previ amb la Mesa Negociadora.

3. En els períodes de vacances parlamentàries i els que es determinen per acord de la Mesa, amb la negociació prèvia amb el Consell de Personal, es farà una jornada especial que comportarà una reducció de tres hores setmanals respecte de la jornada laboral, sense perjudici que l'activitat parlamentària o les necessitats própies de cada àrea o servei requeresquen alterar el que s'ha previst en aquest apartat.

4. Quan l'activitat parlamentària o les necessitats própies de cada àrea o servei així ho exigesquen, el personal pot ser requerit per a fer una jornada laboral superior a l'establerta en els apartats anteriors. En aquests casos el nombre de funcionaris que han d'acabar la seua jornada fora de l'horari establert ha de ser el més reduït possible.

5. El temps d'assistència a cursos, seminaris o jornades de formació, organitzats per les administracions públiques, organitzacions sindicals o aquells altres reconeguts per les Corts, computaran com a temps de treball amb caràcter general, si tenen lloc dins de la jornada laboral, i fora de la jornada, si són obligatoris.

 

**Article 33. Horari de treball**

L'horari de treball del personal de les Corts es desenvolupa de dilluns a divendres entre les 08.30 i les 20.30 hores, amb caràcter general i sense perjudici de les necessitats derivades de l'activitat parlamentària, amb les pauses legalment previstes.

 

**Article 34. Flexibilitat horària**

1. L'horari de permanència obligatória del personal pot flexibilitzar-se en els supósits següents:

a) En una hora diària per a aquells que tinguen al seu càrrec persones majors de 65 anys que requeresquen una dedicació especial, fills o filles fins a 12 anys d'edat o menors, i també infants en acolliment, preadoptiu o permanent, d'aquesta edat, i qui tinga al seu càrrec directe a un familiar amb malaltia greu o amb discapacitat igual o superior al 65% de minusvalidesa fins al segon grau per consanguinitat o afinitat.

En els casos de famílies monoparentals aquesta flexibilització pot ser de dues hores.

b) Dues hores diàries per als qui tinguen fills o filles, i també infants en acolliment, preadoptiu o permanent, amb discapacitat, amb la finalitat de conciliar els horaris dels centres educatius ordinaris d'integració i d'educació especial, i altres centres on aquests discapacitats reben atenció, amb els mateixos horaris dels llocs de treball.

c) Dues hores diàries i, si escau, amb adaptació del torn de treball, per a les empleades víctimes de violència sobre la dona, amb la finalitat de fer efectiu el seu dret a l'assistència social integral, pel temps que acrediten els serveis socials d'atenció o salut, segons pertoque.

2. La flexibilitat en el compliment de l'horari regulada en l'apartat anterior en cap cas comportarà reducció de la jornada laboral, i l'empleat haurà de recuperar la disposició d'aquestes hores en cómput mensual.

 

**Article 35. Reducció de jornada**

1. Tindrà dret a una disminució de fins a la meitat de la seua jornada de treball, amb reducció proporcional de les seues retribucions:

a) El personal que, per raons de guarda legal, tinga al seu càrrec algun infant fins a 12 anys d'edat o menor, o familiars que requeresquen dedicació especial, prèvia resolució o informe de l'órgan corresponent de l'administració sanitària. A aquests efectes, tindrà la consideració de familiar el cónjuge o parella de fet.

b) El personal que per raons de convivència tinga cura directa d'algun disminuït físic, psíquic o sensorial amb una minusvalidesa igual o superior al 33% acreditada per órgan competent i no ocupe activitats retribuïdes que superen el salari mínim interprofessional.

c) El personal que per raó de llarga o crónica malaltia no puga fer la seua jornada laboral completa, prèvia certificació d'aquest aspecte per la Unitat de Valoració d'Incapacitats.

2. Les reduccions a què es refereix el punt 1 anterior que no superen l'hora diària, no generaran deducció de retribucions. Quan la reducció de jornada siga superior a una hora, la primera hora no generarà deducció de retribucions.

La reducció d'una hora diària sense deducció de retribucions, en el cas de guarda legal d'infants de 12 anys o menors, únicament es gaudirà quan s'acredite, per un órgan competent de l'administració sanitària, que el menor requereix dedicació especial.

3. El personal que haja d'atendre la cura del cónjuge, parella de fet o d'un familiar de primer grau per raó de malaltia molt greu que requeresca hospitalització en institució sanitària o domiciliària, pot gaudir d'una reducció de fins al 50% de la jornada laboral, de caràcter retribuït, durant el termini d'un mes.

En el cas que hi haguera més d'un beneficiari d'aquest dret que fóra personal al servei de les Corts, podran gaudir-ne de forma parcial, respectant en tot cas el termini màxim.

4. En aquells casos en què resulte compatible amb les funcions del lloc ocupat i amb les del centre de treball, el personal que ocupe llocs de treball que tinguen assignats complements específics que comporten una jornada de 35 hores setmanals, pot ser autoritzat a fer una jornada reduïda, contínua i ininterrompuda de les 09.00 a les 14.00 hores, o les equivalents si el lloc ocupat està subjecte a torns, percebent un 75% del total de les seues retribucions.

5. Les funcionàries víctimes de violència sobre la dona, per a fer efectiu el seu dret a l'assistència social integral, tindran dret a la reducció de la seua jornada, amb disminució proporcional de la retribució, amb l'acreditació prèvia de la situació de violència exercida sobre elles durant el temps que els serveis socials o de salut, segons escaiga, acrediten. Quan la reducció no supere l'hora diària no generarà deducció de retribucions.

Alternativament, poden reordenar el temps de treball a través de l'adaptació de l'horari, flexibilitzant el mateix o d'altres formes d'ordenació que siguen aplicables en els termes que per a aquests supósits s'establesquen.

 

**Article 36. Retribucions**

1. El personal al servei de les Corts Valencianes percebrà les retribucions bàsiques següents

a) Sou: consistent en una quantitat igual per a tots els funcionaris que pertanyen a un mateix grup o subgrup de classificació professional.

b) Triennis: consistent en una quantitat fixa que es reconeixerà cada tres anys, igual per a cada grup o subgrup de classificació professional.

c) Pagues extraordinàries: seran dues a l'any, cadascuna per un import igual a una mensualitat de la totalitat de les retribucions, a exclusió dels serveis extraordinaris fora de la jornada normal de treball o els complements prevists a aquest fi.

2. Els funcionaris percebran les retribucions complementàries següents:

a) Complement de destinació: remunera els funcionaris que ocupen llocs de treball prevists en la relació de llocs de treball que el tinguen assignat.

b) Complement específic del lloc: destinat a retribuir les condicions particulars dels llocs en atenció a responsabilitat, especial dificultat tècnica, dedicació, incompatibilitat, perillositat, penositat. Aquest complement es podrà dividir en diferents subconceptes.

c) Complement de carrera: dependrà de la progressió assolida pel funcionari o per la funcionària dins del sistema de carrera horitzontal que s'establirà per acord de la Mesa de les Corts.

d) Complement d'especial dedicació: dirigit a retribuir l'especial dedicació que requereixen els treballs parlamentaris. Aquest complement podrà incorporar:

- L'especial dedicació horària: recull els supósits de percepcions per major dedicació horària de l'establerta.

- L'especial dedicació mensual: recull la consolidació de la compensació per la pèrdua del poder adquisitiu, segons els índexs oficials i els increments pressupostaris de les retribucions del personal de les Corts.

- L'especial dedicació extraordinària: recull un complement retributiu per import d'una mensualitat de complement de destinació i específic que es pagarà dues vegades a l'any.

e) Complement d'exclusivitat: remunerarà els funcionaris que no facen cap altra activitat laboral, siga pública o privada.

f) Torns: remunera el treball rotatori per torns del personal de les Corts.

g) Gratificacions per serveis de caràcter extraordinari fora de la jornada laboral que en cap cas podran ser fixes en la quantia i periódiques en la meritació. Seran objecte de publicitat al conjunt del personal.

3. Retribucions diferides. Les Corts Valencianes destinaran les quantitats que anualment es determinen per a aportacions al pla de pensions o contractes d'assegurança per a la cobertura de la contingència de jubilació, i també assegurança de vida i d'accidents per al personal al seu servei.

4. Indemnitzacions per raó del servei: la Mesa de les Corts establirà la quantia dels costs causats per la realització dels serveis pels quals es meriten.

 

**Article 37.Provisió de llocs de treball**

La provisió de llocs de treball entre funcionaris de les Corts Valencianes s'inspirarà en els principis de mèrit, capacitat i antiguitat. Els sistemes per a la provisió definitiva seran el de concurs i lliure designació.

 

**Article 38. Sistema de concurs**

1. El concurs, com a procediment normal de provisió de llocs de treball, consistirà en la valoració dels mèrits i capacitats i, si escau, aptituds dels candidats per órgans col·legiats de caràcter tècnic. La composició d’aquests órgans respondrà al principi de professionalitat i especialització dels seus membres i s’adequarà al criteri de paritat entre dona i home. El seu funcionament s’ajustarà a les regles d’imparcialitat i objectivitat. ****[6]****

2. En la corresponent convocatória pública s'establiran els requisits exigits per a l'accés al lloc de treball convocat, de conformitat amb el que s'haja previst en la relació de llocs de treball.

3. Per a la provisió dels llocs mitjançant sistema de concurs serà aplicable el barem que s'establesca per la Mesa de les Corts, amb la negociació prèvia en la Mesa Negociadora.

Les convocatóries poden preveure una segona fase d'adjudicació o de resultes en els supósits i les condicions que es determinen reglamentàriament.

4. L'adscripció als llocs, la farà la Presidència de les Corts.

5. Els funcionaris de nou ingrés ocuparan les vacants resultants dels concursos per a la provisió de llocs de treball.

 

**Article 39. Lliure designació**

1. La lliure designació consisteix en l’apreciació lliure, en la forma que establisca el Reglament de les Corts o els Estatuts de govern i règim interior, per l’órgan competent, de la idoneïtat dels funcionaris de carrera de les Corts amb els requisits exigits per a l’exercici del lloc. Es cobriran per aquest sistema els llocs de lletrat major, lletrats majors adjunts i directors d’àrea, com també els llocs de secretaria del lletrat major i, si escau, del lletrat major adjunt. ****[7]****

2. Els titulars dels llocs proveïts pel procediment de lliure designació podran ser cessats discrecionalment. Els funcionaris que siguen nomenats per a un lloc mitjançant el procediment de lliure designació tenen dret a reserva d'un lloc de treball anàleg al que ocupaven amb caràcter definitiu prèviament a la provisió per lliure designació

 

**Article 40. Vacants. Adscripció provisional i nomenament provisional**

1. En el supósit que un lloc de treball quede vacant, el lletrat major podrà, en cas de necessitat, iniciar el procediment per a cobrir-lo transitóriament, informant les organitzacions sindicals, durant un termini màxim d'un any, amb un altre funcionari del cos o cossos al qual estiguera assignat. Quan aquest lloc tinguera assignat un complement de destinació superior al del funcionari adscrit provisional, aquest el percebrà durant el temps que dure l'adscripció.

Podrà procedir-se de la mateixa manera que en l'apartat anterior quan s'esdevinga una situació de baixa prolongada per raó de malaltia, en els supósits d'excedència voluntària per a la cura de fills o familiars durant un termini d'un any, i també en els casos de llicència per embaràs, part, adopció o acolliment, amb el límit màxim del que dure aquesta situació i en tot cas per termini màxim d'un any.

2. Nomenament provisional per millora d'ocupació: les funcionàries i els funcionaris de carrera que reuneixen els requisits de titulació establerts en la classificació d'un lloc de treball vacant adscrit a un cos diferent d'igual o superior titulació, podran ocupar-lo temporalment fins a la seua provisió reglamentària, la reincorporació del titular o l'amortització del lloc, mitjançant nomenament provisional per millora d'ocupació.

A la funcionària o la funcionari que siga nomenat provisionalment per millora d'ocupació se li reservarà, durant el temps de l'exercici temporal, el lloc de treball del que, si escau, fóra titular, considerant-lo com de servei actiu en el grup de titulació al que pertany.

El personal funcionari amb nomenament provisional per millora d’ocupació percebrà les retribucions bàsiques i complementàries del lloc de treball que exercisca temporalment, i es prendrà en consideració el grup de titulació d’aquest lloc a l’efecte de perfeccionament de triennis. ****[8]****

3. Reglamentàriament, amb la negociació prèvia, es regularà un procediment d'urgència per a dur a terme aquests nomenaments, en el qual es respectaran els principis d'igualtat, mèrit, capacitat i publicitat.

 

**Article 41. Deures del personal de les Corts**

Els funcionaris en situació de servei actiu estan obligats:

a) A guardar acatament a la Constitució espanyola, a l'Estatut d'autonomia de la Comunitat Valenciana, al Reglament de les Corts i al conjunt de l'ordenament jurídic, en l'exercici de les seues funcions.

b) A complir la jornada de treball que reglamentàriament es puga determinar.

c) A l'estricte, imparcial i diligent compliment de les obligacions própies del lloc o càrrec que ocupe, col·laborant amb els seus superiors i companys i cooperant a la millora dels serveis mitjançant els suggeriments que, si escau, considere oportunes.

d) A guardar reserva respecte dels assumptes que tinga coneixement per raó de les seues funcions.

e) A complir les ordres legalment emanades dels seus superiors jeràrquics.

f) A tractar amb consideració deguda els seus superiors i els membres de les Corts, els ciutadans, els seus companys i els seus subordinats, facilitant-los el compliment de les seues funcions.

g) A actuar amb absoluta imparcialitat partidària i ideológica en el compliment de la seua funció.

h) A abstenir-se de tota actuació política dins de les Corts.

 

**Article 42. Règim d'incompatibilitats**

1. El personal al servei de les Corts Valencianes no pot compatibilitzar les seues activitats amb l'exercici, per ell o mitjançant substitució, d'un segon lloc de treball, càrrec o activitat en el sector públic, excepte en els supósits expressament prevists en aquest estatut, entre les quals s'inclouen les activitats docents i investigadores.

2. Els funcionaris de les Corts Valencianes no poden exercir per ells o mitjançant substitució, activitats privades, incloses les de caràcter professional, siguen per compte d'altri o sota dependència o al servei d'entitats o particulars que es relacionen directament amb les que desenvolupen en les Corts Valencianes.

3. L'ocupació d'un lloc de treball pel personal inclós en l'àmbit d'aplicació d'aquest estatut serà incompatible amb l'exercici de qualsevol càrrec, professió o activitat pública o privada que puga impedir o menyscabar l'estricte compliment dels seus deures o comprometre la seua imparcialitat o independència.

4. L'ocupació dels llocs de lliure designació serà incompatible amb activitats diferents de les previstes en l'article 44.

 

**Article 43. Activitats incompatibles**

El personal al servei de les Corts Valencianes en servei actiu no pot exercir en cap cas les activitats següents:

a) Ocupar activitats privades, incloses les de caràcter professional, siguen per compte d'altri o sota dependència o al servei d'entitats o particulars en els assumptes que haja intervingut en els dos últims anys o haja d'intervenir per raó de la seua ocupació pública. S'inclouen especialment en aquesta incompatibilitat les activitats professionals prestades a persones a qui s'està obligat a atendre en l'exercici del lloc de treball.

b) La pertinença a consells d'administració, órgans rectors d'empreses o entitats privades, sempre que l'activitat aquest directament relacionada amb les Corts Valencianes.

c) Exercici, per ell o per persona interposada, de càrrecs en tot tipus d'empreses o societats concessionàries, contractistes d'obres, serveis o subministraments, arrendatàries o administradores de monopolis, o amb participació o aval en el sector públic, o qualsevol que siga la configuració jurídica d'aquelles.

d) Participació superior al 10% en el capital de les empreses o societats a què es refereix el paràgraf anterior.

e) L'exercici d'activitats privades lucratives, mercantils, professionals o industrials sempre que pogueren comprometre la imparcialitat o independència del funcionari o impedir o menyscabar el compliment dels seus deures.

f) L'assessorament a partits polítics, grups parlamentaris, sindicats, associacions empresarials o qualsevol altre grup o associació sobre assumptes que tinguen relació directa amb les funcions desenvolupades per les Corts Valencianes.

g) Intervenció professional en recursos d'inconstitu-cionalitat.

h) Intervenció professional en recursos contenciosos electorals de qualsevol classe, en qüestions, litigioses o no, que afecten partits polítics, sindicats o organitzacions empresarials.

i) Intervenció professional, processal o no, enfront o contra les Corts Valencianes, excepte quan actue en defensa dels seus drets com a personal de les Corts Valencianes.

j) Assessorament professional a persones públiques o privades en l'elaboració de projecte de llei o texts, normatius o no, que hagen de ser aprovats pel consell per a la seua remissió a les Corts Valencianes o que es troben en discussió parlamentària.

k) L'elaboració d'informes o dictàmens per a les administracions de la Generalitat i entitats que en depenen.

 

**Article 44. Activitats compatibles**

El personal de les Corts Valencianes en servei actiu podrà exercir les activitats següents:

a) Les derivades de l'administració del patrimoni personal o familiar, sense perjudici del que s'ha disposat en l'article anterior.

b) La direcció de seminaris o cursos o participació en cursos o conferències destinats a la formació quan no tinga caràcter permanent o habitual i no represente més de 75 hores a l'any.

c) La col·laboració en la docència universitària amb una dedicació màxima de sis hores lectives setmanals de terme mitjà anual, devent en tot cas informar-ne.

d) La participació en tribunals qualificadors de proves selectives per a l’ingrés en una administració o institució pública. ****[9]****

e) La participació del personal docent en tribunals d'exàmens, proves o avaluacions diferents de les quals habitualment els correspon en la forma establerta.

f) La producció i la creació literària, artística, científica, i les publicacions que en deriven.

g) Participació ocasional en actes i programes en qualsevol mitjà de comunicació social.

h) La col·laboració i l'assistència ocasional a congressos, seminaris, conferències o cursos de caràcter professional.

i) L'exercici del càrrec de president, vocal o membre de juntes rectores de mutualitats o patronats de funcionaris, sempre que no siga retribuït.

j) L'exercici del càrrec de vocal de les juntes electorals.

 

**Article 45. Reconeixement de compatibilitat**

1. L'exercici de qualsevol activitat, excepte les expressament establertes en l'article anterior, requerirà reconeixement previ de compatibilitat. El funcionari que desitge obtenir aquest reconeixement haurà de dirigir una sol·licitud a la Mesa de les Corts en la qual s'establiran detalladament les dades per al seu pronunciament. La resolució haurà de ser motivada, reconeixent la compatibilitat o declarant la incompatibilitat, amb l'informe previ del lletrat major.

2. El reconeixement de la compatibilitat habilitarà per a l'exercici de l'activitat declarada compatible en els termes de la resolució mateixa. En tot cas, aquest reconeixement no podrà modificar la jornada de treball i horari de l'interessat i quedarà automàticament sense efecte en cas de canvi de lloc de treball.

3. No podrà reconèixer-se cap compatibilitat per a activitats privades a qui se'ls haguera autoritzat la compatibilitat per a un segon lloc o activitat pública sempre que la suma de jornades d'ambdós siga igual o superior a la màxima o a l'ordinària de les Corts.

4. La percepció d'havers amb motiu de la compatibilitat en l'àmbit públic docent o investigador de caràcter universitari, fora dels supósits prevists en l'article 44, estarà condicionada al compliment dels límits quantitatius que legalment s'establesquen.

La superació d'aquests límits en el cómput anual requereix, en cada cas, l'acord exprés de la Mesa de les Corts, amb l'informe previ de la Secretaria General.

Els serveis prestats en el segon lloc o activitat no es computen a l'efecte de triennis, ni prestacions de la Seguretat Social, ni pagues extraordinàries.

5. La Mesa de les Corts podrà autoritzar, excepcionalment, la compatibilitat per a l'exercici d'una activitat d'investigació de caràcter no permanent o d'assessorament en supósits concrets que no corresponguen a les funcions del personal adscrit a les respectives administracions. L'excepcionalitat s'acreditarà per la significació de l'encàrrec en concurs públic per requerir especials qualificacions que només ostenten les persones afectades per l'àmbit d'aquest estatut. En tot cas, l'autorització d'aquesta compatibilitat estarà subjecta als requisits i les exigències legalment establertes, aplicant-s'hi la fórmula que resulte equivalent a les Corts Valencianes.

La superació dels límits a què es refereix aquest precepte, en cómput anual, requereix en cada cas l'acord exprés de la Mesa de les Corts.

 

**Article 46. Condicions per a l'exercici d'una activitat compatible**

L'exercici pel personal al servei de les Corts Valencianes de qualsevol activitat compatible no servirà d'excusa a l'assistència al lloc de treball que requereix el seu lloc o càrrec, ni retard, negligència o descurança en l'exercici d'aquest.

 

**Article 47. Òrgans de participació**

El personal al servei de les Corts Valencianes té dret a la negociació col·lectiva, la representació i la participació per a la determinació de les seues condicions de treball.

La participació del personal de les Corts Valencianes en la determinació de les condicions generals de treball i la negociació es portarà a terme en els termes prevists en aquest estatut a través de:

a) El Consell de Personal.

b) La Mesa Negociadora.

 

**Article 48. Consell de Personal**

El Consell de Personal és l'órgan de representació i participació del personal en la determinació de les condicions de treball i participa en l'exercici de les competències en la matèria, en els supósits i en la forma prevista en aquest estatut.

 

**Article 49. Composició del Consell de Personal**

El Consell de Personal, el mandat del qual serà de quatre anys, estarà integrat per funcionaris de les Corts Valencianes que es troben en situació administrativa de servei actiu, elegits per sufragi personal, lliure, igual, directe i secret, per qui es troben en aquesta situació.

Les eleccions al Consell de Personal seran regulades per la Mesa de les Corts, amb l'acord previ en la Mesa Negociadora, que farà les adequacions procedimentals que es consideren necessàries en el que hi ha previst en la Llei orgànica 11/1985, de llibertat sindical, i en el Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic.

 

**Article 50. Competències del Consell de Personal**

1. Correspon al Consell de Personal rebre informació sobre la política de personal i els acords adoptats per la Mesa de la cambra en aquesta matèria i, especialment, haurà de rebre informació sobre la iniciació d'expedients disciplinaris, les sancions imposades, els nomenaments, les inscripcions, els trasllats i els concursos.

2. El Consell de Personal emetrà informes a sol·licitud de l'administració parlamentària sobre les matèries següents:

- Trasllat total o parcial de les instal·lacions

- Plans de formació

- Modificació de la jornada laboral i dels horaris de treball

- Règim de vacances, permisos i llicències.

3. Les Corts Valencianes facilitaran al Consell de Personal els mitjans materials per a portar a terme les seues funcions.

 

**Article 51. Mesa Negociadora**

La Mesa Negociadora del Personal de les Corts Valencianes es constitueix per una representació paritària entre la representació de la Mesa de les Corts i la representació de les organitzacions sindicals presents en el Consell de Personal de les Corts Valencianes en proporció a la seua representativitat i les organitzacions sindicals més representatives a la Comunitat Valenciana i a nivell estatal.

 

**Article 52. Qüestions excloses de consulta i negociació**

1. Queden excloses de l'obligatorietat de consulta al Consell de Personal i negociació en la Mesa Negociadora les decisions que afecten les potestats de les Corts en organització, a les funcions dels parlamentaris, a l'exercici dels drets dels ciutadans i al procediment de formació dels actes i de les disposicions administratives.

2. Si les decisions própies de les potestats d'organització poden tenir repercussió sobre les condicions de treball dels funcionaris, el Consell de Personal serà oït.

 

**Article 53. Efectes del silenci administratiu**

1. Les sol·licituds formulades a l'empara d'aquest estatut, la resolució de les quals corresponga exclusivament als órgans competents de les Corts Valencianes, podran entendre's estimades transcorregut el termini de tres mesos sense que hi recaiga resolució expressa amb les excepcions que s'indiquen en l'apartat següent d'aquest estatut.

2. Podran entendre's estimades, una vegada transcorregut el termini màxim en cada cas sense que s'hi haguera dictat resolució expressa, les qüestions següents:

- Situacions administratives: 30 dies

- Modificacions de la jornada o horari: 15 dies

- Sol·licitud de reconeixement de compatibilitat per a exercir altra activitat: 2 mesos

El que hi ha disposat en els apartats anteriors no eximeix l'administració de l'obligació d'adoptar una resolució expressa en tots els procediments i de notificar-los a la persona interessada.

 

**Article 54. Recursos**

1. Les resolucions en matèria de personal que adopten els órgans i les autoritats de les Corts Valencianes poden ser recorregudes:

a) La dictada per la Presidència i el lletrat major, davant la Mesa.

b) Les dictades per la Mesa, davant el mateix órgan.

2. El recurs s'interposarà en el termini màxim d'un mes.

3. Contra els acords de la Mesa que resolguen reclamacions en matèria de personal serà possible el recurs contenciós administratiu, de conformitat amb la normativa reguladora d'aquesta jurisdicció.

4. En les matèries regulades en aquest capítol s'aplicarà amb caràcter supletori la Llei 39/2015, d’1 d’octubre, del procediment administratiu comú de les administracions públiques.

 

Capítol IV. Carrera i promoció professional

 

**Article 55. Concepte i principis**

1. Els funcionaris de carrera tenen dret a la promoció professional mitjançant un conjunt d'oportunitats d'ascens i expectatives de progrés que han de respectar els principis de publicitat, igualtat, mèrit i capacitat

2. A aquest objecte, s'establiran mecanismes que possibiliten el dret a la promoció professional, de manera que es conjuminen l'actualització i el perfeccionament dels seus funcionaris de carrera amb la millora de la prestació del servei públic.

 

**Article 56. Modalitats de la promoció professional**

La promoció professional dels funcionaris de carrera es portarà a terme mitjançant l'aplicació aïllada o simultània d'alguna o algunes de les modalitats següents:

a) Carrera horitzontal, consistent en la progressió professional a través d'un sistema de graus, sense necessitat de canviar de lloc de treball.

b) Carrera vertical, basada en l'adquisició d'un major nivell competencial, mitjançant l'obtenció de llocs de treball per concurs o lliure designació.

c) Promoció interna vertical, per mitjà de l’accés a qualsevol cos o escala de qualsevol grup o subgrup superior. ****[10]****

d) Promoció interna horitzontal, a través de l'accés a altre cos o escala d'un grup o subgrup d'igual classificació professional.

 

**Article 57. Carrera horitzontal**

1. La carrera horitzontal comporta el reconeixement individualitzat del desenvolupament professional aconseguit pel personal funcionari de carrera com a conseqüència de la valoració de la seua trajectória i la seua actuació professional, de la qualitat dels treballs fets, dels coneixements adquirits i del resultat de l'avaluació de l'exercici, i també d'aquells altres mèrits i aptituds que puguen establir-se reglamentàriament per raó de l'especificitat de la funció desenvolupada i de l'experiència adquirida.

2. Reglamentàriament s'establirà un sistema de graus de desenvolupament professional, en el qual es regularan els requisits, les remuneracions i la forma d'accés a cadascun dels graus.

3. Amb caràcter general la progressió serà consecutiva i la carrera haurà de consistir en un mínim de cinc nivells per grup, amb una durada màxima de cinc anys en cada nivell.

 

**Article 58. Carrera vertical**

1. La carrera vertical consisteix en l'obtenció amb destinació definitiva de llocs de treball pels funcionaris de carrera que, segons la seua classificació, pot comportar una major responsabilitat o dificultat tècnica i que comportarà el reconeixement, amb els efectes prevists en aquesta llei, del nivell competencial corresponent.

2. El nivell competencial s'adquireix per l'exercici de llocs de treball que tinguen assignada una mateixa posició retributiva, durant dos anys continuats o durant tres amb interrupció.

3. Els funcionaris tenen dret, qualsevol que siga el lloc de treball que ocupen, a percebre com a mínim el complement de destinació del lloc de treball corresponent al seu nivell consolidat.

 

**Article 59. Promoció interna dels funcionaris de carrera**

1. Els funcionaris de carrera podran accedir, mitjançant promoció interna, a qualsevol cos o escala de qualsevol grup o subgrup superior a què pertanguen, o a un altre de la mateixa classificació professional. ****[11]****

2. Pot participar en la promoció interna, el personal funcionari de carrera que pertanya a altres cossos o escales, sempre que complesquen els requisits establerts en aquest article.

3. Per a concórrer a les proves de promoció interna, cal reunir els requisits exigits per a l'accés, haver prestat serveis efectius durant, almenys, dos anys com a funcionari de carrera en el cos o escala des del qual s'accedeix.

4. Els qui accedesquen a un altre cos o escala pel sistema de promoció interna tenen, en tot cas, preferència per a cobrir els llocs de treball vacants oferts sobre el personal aspirant que no procedesca d'aquest torn.

5. Les convocatóries poden establir l'exempció de la realització d'aquelles proves que tinguen per objecte acreditar coneixements ja exigits en l'accés al cos o escala d'origen. En aquest cas, les convocatóries determinaran l'àmbit subjectiu d'aplicació de l'exempció esmentada.

 

**Article 60.Avaluació de l'exercici**

1. Les Corts, amb la negociació prèvia amb els sindicats, implantaran progressivament sistemes que permeten l'avaluació de l'exercici dels empleats públics al seu servei, mitjançant la valoració de la conducta professional i el mesurament del rendiment o els resultats obtinguts.

2. Els sistemes d'avaluació s'orientaran a la millor gestió de l'administració parlamentària, a controlar i reduir l'absentisme, al progrés i el desenvolupament professional i a la motivació dels empleats públics mitjançant la seua involucració en els objectius prèviament fixats per l'organització, i s'adequaran, en tot cas, a criteris de transparència, objectivitat, imparcialitat i no-discriminació.

3. Reglamentàriament es determinaran el sistema i el procediment per a l'avaluació, i els efectes del seu resultat sobre la carrera horitzontal, la formació, la provisió de llocs de treball i, si escau, la percepció del complement de carrera.

 

Capítol V. Selecció, adquisició i pèrdua

 

**Article 61. Oferta d'ocupació**

Les Corts Valencianes aprovaran anualment la seua oferta pública d'ocupació, en la qual es relacionaran els llocs i les places vacants, dotats pressupostàriament, la cobertura dels quals es considere necessària, amb la negociació prèvia amb les organitzacions sindicals.

Les convocatóries de l'oferta pública d'ocupació es publicaran durant l'any en què l'oferta siga aprovada i es resoldran abans d'acabar l'any següent.

 

**Article 62. Accés a la condició de funcionari o funcionària de carrera**

1. La selecció dels aspirants per a l'accés a la condició de funcionari de les Corts Valencianes es farà d'acord amb els principis de mèrit i capacitat, amb estricte respecte al principi d'igualtat, mitjançant convocatória pública i a través del sistema d'oposició o concurs oposició i, si escau, addicionalment per la superació dels cursos de formació, especialització o d'una fase de pràctiques per un període determinat. En totes les convocatóries s'inclourà, dins de la fase d'oposició, un exercici específic que permeta valorar el domini del valencià dels aspirants, sempre amb relació a les funcions de cada cos o escala.

Els órgans de selecció no podran proposar l’accés a la condició de funcionari d’un nombre superior d’aprovats al de places convocades, excepte quan així ho preveja la convocatória mateixa. ****[12]****

2. En cada procediment de selecció la Mesa de les Corts designarà un tribunal, amb un nombre imparell mínim de cinc membres amb dret de vot, amb la composició següent:

Presidència: presidenta o president de les Corts o persona en qui delegue.

Vocals:

– El lletrat/da major o lletrat/da en qui delegue.

– Funcionari/ària o funcionaris/àries de carrera de les Corts Valencianes, o de qualsevol administració o institució de la Generalitat, amb titulació igual o superior a la requerida per a les places convocades.

– Funcionari/ària o funcionaris/àries de cossos docents dels centres universitaris públics de la Comunitat Valenciana. En el supósit de places per a les quals es requerisca titulació universitària s’integraran en el tribunal catedràtics/ques o professors/es titulars d’universitat a proposta de les universitats públiques valencianes o membres d’un cos anàleg al de la convocatória de les Corts Generals o del parlament d’una comunitat autónoma.

– Un representant del Consell de Personal amb veu peró sense vot.

– Secretaria: actuarà com a secretari o secretària un funcionari/ària de carrera de les Corts Valencianes, amb veu peró sense vot.

La composició dels tribunals haurà de tendir a la paritat entre dones i homes. Tots els membres del tribunal hauran de tenir una titulació igual o superior a l’exigida per a l’accés a les places convocades.

No podran ser membres dels tribunals els funcionaris/àries interins/es, el personal eventual i les persones que hagen realitzat tasques de preparació d’opositors/es en els dos anys anteriors a la convocatória.

Els tribunals se sotmetran a la regulació que, per al funcionament dels órgans col·legiats, estableix la Llei 40/2015, d’1 d’octubre, del règim jurídic de les administracions públiques.

Els órgans de selecció no podran proposar l’accés a la condició de funcionari/ària d’un nombre superior d’aprovats al de places convocades, excepte quan així ho preveja la convocatória mateixa. No obstant aixó, sempre que els órgans de selecció hagen proposat el nomenament del mateix nombre d’aspirants que el de places convocades, i a fi d’assegurar-ne la cobertura, quan es produïsquen renúncies dels aspirants seleccionats, abans del seu nomenament o presa de possessió, l’órgan convocant podrà requerir a l’órgan de selecció relació complementària dels aspirants que seguisquen als proposats, per al possible nomenament com a funcionaris de carrera. ****[13]****

 

**Article 63. Requisits per a les proves selectives**

Per a ser admès a les proves selectives cal:

a) Tenir la nacionalitat espanyola o ser nacional d'algun dels estats membres de la Unió Europea, els seus cónjuges, sempre que no estiguen separats de dret, i els seus descendents i els del cónjuge, sempre que no estiguen separats de dret, siguen menors 21 anys o majors d'aquesta edat dependents.

També poden ser funcionaris de les Corts Valencianes les persones incloses en l'àmbit d'aplicació dels tractats internacionals subscrits per la Unió Europea i ratificats per Espanya en els quals siga d'aplicació la lliure circulació de treballadors.

b) Tenir fets 16 anys i no excedir, si escau, de l'edat màxima de jubilació.

c) Estar en possessió de la titulació corresponent o en condicions d'obtenir-la en la data en què acabe el termini de presentació de sol·licituds.

d) No trobar-se inhabilitat per a l'exercici de funcions públiques per sentència ferma.

e) No patir malaltia o discapacitat que impedesca l'acompliment de les funcions corresponents a la plaça.

f) Complir els requisits que s'establesquen en cada convocatória.

g) No haver sigut separat per mitjà d’expedient disciplinari del servei de qualsevol de les administracions públiques o dels órgans constitucionals o estatutaris de les comunitats autónomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l’accés al cos o escala de funcionari, o per a exercir funcions semblants a les que exercien en el cas del personal laboral, en què haguera sigut separat o inhabilitat. En el cas de ser nacional d’un altre estat, no trobar-se inhabilitat o en situació equivalent, ni haver sigut sotmès a sanció disciplinària o equivalent que impedisca, en el seu estat, en els mateixos termes l’accés a l’ocupació pública. ****[14]****

 

**Article 64. Persones amb discapacitat** ****[15]****

1. En les ofertes d’ocupació pública es reservarà una quota no inferior al set per cent de les vacants per a ser cobertes entre persones amb discapacitat, i es consideraran com a tals les definides en l’apartat 2 de l’article 4 del text refós de la Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre, sempre que superen els processos selectius i acrediten la seua discapacitat i la compatibilitat amb l’exercici de les tasques, de manera que progressivament s’arribe al dos per cent dels efectius totals en cada administració pública.

La reserva del mínim del set per cent es realitzarà de manera que, almenys, el dos per cent de les places oferides siga per a ser cobertes per persones que acrediten discapacitat intel·lectual i la resta de les places oferides siga per a persones que acrediten qualsevol altre tipus de discapacitat.

2. Les Corts adoptaran les mesures necessàries per a establir les adaptacions i els ajustos raonables de temps i mitjans en el procés selectiu i, una vegada superat el procés, les adaptacions en el lloc de treball a les necessitats de les persones amb discapacitat.

 

**Article 65. Selecció de funcionaris interins**

La selecció de funcionaris interins es portarà a terme de conformitat al procediment establert reglamentàriament, amb la negociació prèvia amb les organitzacions sindicals, els principis de les quals seran els de publicitat, igualtat, mèrit i capacitat, procurant especialment, el màxim d'agilitat, a través de la constitució de borses de treball vinculades als procediments selectius fets en execució de l'oferta pública d'ocupació.

 

**Article 66. Requisits per a l'adquisició de la condició de funcionari o funcionària de carrera**

L'adquisició de la condició de funcionari de les Corts Valencianes s'adquireix pel compliment dels requisits següents:

a) Haver superat els processos selectius corresponents.

b) Nomenament per la Mesa de la cambra.

c) Jurament o promesa de acatament a la Constitució, a l'Estatut d'autonomia i a les lleis. I també el compliment de les funcions que li han estat atribuïdes i exercir aquestes de forma objectiva i imparcial.

d) Presa de possessió en el lloc de treball en el termini de 15 dies des de la notificació del nomenament.

 

**Article 67. Pèrdua de la condició de funcionari**

1. La condició de funcionari de les Corts Valencianes es perd per alguna de les següents causes:

a) Renúncia presentada per escrit.

b) Pèrdua de la nacionalitat.

c) Sanció disciplinària de separació del servei que tinga caràcter ferm.

d) Pena principal o accessória d'inhabilitació absoluta o especial per a càrrec públic que tinga caràcter ferm.

e) Defunció.

2. La relació funcionarial cessa també en virtut de jubilació forçosa o voluntària.

 

**Article 68. Jubilació**

1. La jubilació forçosa es declararà d'ofici en arribar els funcionaris a l'edat determinada per la legislació de la funció pública.

2. La situació de servei actiu serà acordada per la Mesa quan els funcionaris prolonguen voluntàriament la seua permanència en el servei, cosa que es farà mitjançant escrit dirigit al lletrat major, fins a complir els 70 anys. Exercit el dret de prórroga, el funcionari podrà renunciar-hi sempre que ho notifique amb un mínim d'antelació de dos mesos respecte de la data en què desitja obtenir la jubilació. La prórroga podrà ampliar-se fins a l'inici del següent període de sessions al compliment dels 70 anys.

3. Procedirà la jubilació quan un funcionari patesca incapacitat permanent per a l'exercici de les seues funcions. La jubilació es declara amb la instrucció prèvia de l'expedient, incoat d'ofici o a instància de l'interessat i amb l'audiència d'aquest.

4. La jubilació voluntària pot sol·licitar-se a instància del funcionari quan faça els 60 anys d'edat.

5. Serà procedent la jubilació total o parcial, a sol·licitud de l'interessat, sempre que el funcionari reunesca els requisits i les condicions que s'establesquen en la legislació en matèria de Seguretat Social.

 

**Article 69. Rehabilitació de la condició de funcionari**

En el cas d'extinció de la relació funcionarial com a conseqüència de la pèrdua de la nacionalitat o jubilació per incapacitat permanent per al treball, la persona interessada, una vegada desapareguda la causa objectiva que la va motivar, podrà sol·licitar la rehabilitació de la seua condició de funcionari que li concedirà la Mesa de les Corts, si escau.

 

Capítol VI. Situacions administratives

 

**Article 70. Tipus de situacions**

Els funcionaris de les Corts Valencianes estan en alguna de les situacions següents:

a) Servei actiu.

b) Serveis especials.

c) Servei en altres administracions públiques.

d) Excedència.

e) Expectativa de destinació.

f) Suspensió de funcions.

 

**Article 71. Servei actiu**

1. Estan en situació de servei actiu els qui ocupen llocs de treball adscrits a funcionaris que figuren en la relació de llocs de treball de les Corts Valencianes.

2. Quan se'ls haja conferit una comissió de serveis en organismes internacionals, Corts Generals, entitats públiques, governs estrangers o programes de cooperació internacional, o institucions de la Generalitat, parlaments o assemblees legislatives de comunitats autónomes per un període no superior a sis mesos.

3. Els funcionaris en situació de servei actiu tindran plenitud de drets, deures i responsabilitats inherents a la seua condició de funcionari.

 

**Article 72. Serveis especials**

1. Els funcionaris de carrera de les Corts Valencianes seran declarats en serveis especials:

a) Quan siguen designats membres del govern o dels órgans de govern de les comunitats autónomes i ciutats de Ceuta i Melilla, membres de les institucions de la Unió Europea o de les organitzacions internacionals, o siguen nomenats alts càrrecs de les administracions públiques o institucions esmentades.

b) Quan siguen autoritzats per a fer una missió per període determinat superior a sis mesos en organismes internacionals, governs o entitats públiques estrangeres o en programes de cooperació internacional.

c) Quan siguen nomenats per a ocupar llocs o càrrecs en organismes públics o entitats, depenents o vinculats a les administracions públiques que, de conformitat amb el que s'establesca en la respectiva administració pública, estiguen assimilats en el seu rang administratiu a alts càrrecs.

d) Quan siguen adscrits als serveis del Tribunal Constitucional o del Defensor del Poble o destinats al Tribunal de Comptes en els termes que preveu l’article 93.3 de la llei 7/1988, de 5 d’abril, o organismes autonómics semblants als anteriors. ****[16]****

e) Quan accedesquen a la condició de diputat o senador de les Corts Generals, membres de les assemblees legislatives de les comunitats autónomes si perceben retribucions periódiques per la realització de la funció.

f) Quan s'ocupen càrrecs electius retribuïts i de dedicació exclusiva en les assemblees de les ciutats de Ceuta i Melilla i en les entitats locals, quan s'ocupen responsabilitats d'órgans superiors i directius municipals i quan s'ocupen responsabilitats de membres dels órgans locals per al coneixement i la resolució de les reclamacions economicoadministratives.

g) Quan siguen designats per a formar part del Consell General del Poder Judicial o dels consells de justícia de les comunitats autónomes.

h) Quan siguen elegits o designats per a formar part dels órgans constitucionals o dels órgans estatutaris de les comunitats autónomes o uns altres l'elecció dels quals corresponga al Congrés dels Diputats, al Senat o a les assemblees legislatives de les comunitats autónomes.

i) Quan siguen designats com a personal eventual per a ocupar llocs de treball amb funcions expressament qualificades com de confiança o assessorament polític i no opten per romandre en la situació de servei actiu.

j) Quan adquiresquen la condició de funcionaris al servei d'organitzacions internacionals.

k) Quan siguen designats assessors dels grups parlamentaris de les Corts Generals o de les assemblees legislatives de les comunitats autónomes.

l) Quan siguen activats com a reservistes voluntaris per a prestar serveis en les forces armades.

m) Quan així es determine en una norma amb rang de llei.

2. Els funcionaris en situació de serveis especials tenen dret a la reserva de la plaça que ocuparen.

3. Se'ls computarà el temps de permanència en aquesta situació a l'efecte d'ascensos, antiguitat, Seguretat Social, consolidació de grau i els complements que es pugueren establir.

 

**Article 72 bis. Servei en altres administracions públiques** ****[17]****

1. Els funcionaris de carrera que, en virtut dels processos de transferències o pels procediments de provisió de llocs de treball, obtinguen destinació en una administració pública distinta, seran declarats en la situació de servei en altres administracions públiques. Es mantindran en aquesta situació en el cas que, per disposició legal de l’administració a què accedeixen, s’integren com a personal propi d’aquesta.

2. Els funcionaris transferits a les comunitats autónomes s’integren plenament en l’organització de la funció pública d’aquestes, i es troben en la situació de servei actiu en la funció pública de la comunitat autónoma en què s’integren.

Les comunitats autónomes, en procedir a aquesta integració dels funcionaris transferits com a funcionaris propis, respectaran el grup o subgrup del cos o escala de procedència, com també els drets económics inherents a la posició en la carrera que tinguen reconegut.

Els funcionaris transferits mantenen tots els seus drets en l’administració pública d’origen com si es trobaren en servei actiu d’acord amb el que estableixen els respectius estatuts d’autonomia.

Es reconeix la igualtat entre tots els funcionaris propis de les comunitats autónomes amb independència de l’administració de procedència.

3. Els funcionaris de carrera en la situació de servei en altres administracions públiques que es troben en aquesta situació per haver obtingut un lloc de treball mitjançant els sistemes de provisió previstos en aquest estatut, es regeixen per la legislació de l’administració en què estiguen destinats de forma efectiva i conserven la condició de funcionari de les Corts i el dret a participar en les convocatóries per a la provisió de llocs de treball que s’efectuen per aquesta última. El temps de servei en l’administració pública en què estiguen destinats se’ls computarà com de servei actiu en el cos o escala d’origen.

4. Els funcionaris que reingressen al servei actiu en l’administració de les Corts, procedents de la situació de servei en altres administracions públiques, obtindran el reconeixement professional dels progressos aconseguits en el sistema de carrera professional i els seus efectes sobre la posició retributiva conforme al procediment previst en els convenis de conferència sectorial i la resta d’instruments de col·laboració que estableixen mesures de mobilitat interadministrativa, previstos en l’article 84 del present estatut. En defecte d’aquests convenis o instruments de col·laboració, el reconeixement es realitzarà per l’administració pública en què es produïsca el reingrés.

 

**Article 73. Excedència**

1. Els funcionaris de carrera poden ser declarats en situació d'excedència a petició en les modalitats següents:

a) Excedència per interès particular.

b) Excedència per agrupació familiar.

c) Excedència automàtica.

d) Excedència voluntària per cura de familiars.

e) Excedència per raó de violència de gènere.

2. Els funcionaris de carrera podran obtenir l'excedència voluntària per interès particular quan hagen prestat serveis efectius durant un període mínim de tres anys immediatament anteriors.

La concessió de l'excedència voluntària per interès particular quedarà subordinada a les necessitats del servei degudament motivades. No podrà declarar-se quan al funcionari se li instruesca expedient disciplinari.

Procedirà d'ofici la declaració d'excedència voluntària per interès particular quan finalitzada la causa que determinara la passada a una situació diferent a la de servei actiu s'incomplesca l'obligació de sol·licitar el reingrés al servei actiu en el termini de trenta dies.

Qui es troben en situació d'excedència per interès particular no meritaran retribucions, ni els serà computable el temps que estiguen en aquesta situació a l'efecte d'ascens, triennis i drets en el règim de la Seguretat Social que li siguen d'aplicació.

3. L'excedència voluntària per agrupació familiar podrà concedir-se sense necessitat de complir un mínim de temps de serveis efectius prestats en les Corts Valencianes, als funcionaris el cónjuge dels quals residesca en una altra localitat per haver obtingut i estar ocupant un lloc de treball de caràcter definitiu com a funcionari de carrera o laboral fix en qualsevol administració pública, organismes públics i entitats de dret públic que en depenguen o hi estiguen vinculats, en els órgans constitucionals o del poder judicial i órgans similars de les comunitats autónomes, i també de la Unió Europea o en organitzacions internacionals.

Els qui es troben en situació d'excedència voluntària per agrupació familiar no meritaran retribucions, ni els serà computable el temps que estiguen en aquesta situació a l'efecte d'ascensos, triennis, drets en el règim de la Seguretat Social que els siga aplicable.

4. Pertocarà l'excedència automàtica quan passen a situació de servei actiu en altres cossos al servei de les Corts Valencianes o de qualsevol altra administració o organisme públic.

5. Els funcionaris de carrera tindran dret a un període d'excedència de durada no superior a tres anys per a atendre la cura de cada fill, tant quan ho siga per naturalesa com per adopció o acolliment permanent o preadoptiu, comptadors des de la data de naixença o, si escau, de la resolució judicial o administrativa.

Els successius fills generaran dret a un nou període d'excedència que, en tot cas, posarà fi al que estigueren gaudint.

Tindran dret a un període d'excedència de tres anys els funcionaris per a atendre la cura d'un familiar que es trobe al seu càrrec, fins al segon grau inclusivament de consanguinitat o afinitat que per raons d'edat, accident, malaltia o discapacitat no puga valdre's per si mateix i no ocupe activitat retribuïda.

Cada familiar que complesca els requisits expressats generarà dret a un nou període d'excedència que, en tot cas, posarà fi al que estigueren gaudint.

Aquesta excedència és un dret individual dels funcionaris de les Corts Valencianes i en cas que dos funcionaris generaren el dret a gaudir-la pel mateix subjecte causant, l'administració de les Corts Valencianes podrà limitar-ne l'exercici simultani per raons justificades relacionades amb el funcionament dels serveis.

El temps de permanència en aquesta situació serà computable a l'efecte de triennis, carrera i drets en el règim de Seguretat Social que hi siga aplicable. El funcionari tindrà dret, durant els tres primers anys d'excedència, a la reserva del lloc de treball ocupat, sempre que l'ocupara en virtut de concurs.

6. Les funcionàries víctimes de violència de gènere, per a fer efectiva la seua protecció o el seu dret a l'assistència social integral, tindran dret a sol·licitar la situació d'excedència sense haver d'haver prestat un temps mínim de serveis previs i sense que siga exigible termini de permanència en aquesta.

Durant els sis primers mesos tindran dret a la reserva del lloc de treball que ocuparen, sent computable aquest període a l'efecte d'antiguitat, carrera i drets del règim de Seguretat Social que hi siga aplicable.

Quan les actuacions judicials ho exigiren es podrà prorrogar aquest període per tres mesos, amb un màxim de divuit, amb idèntics efectes als indicats anteriorment, a fi de garantir l'efectivitat del dret de protecció de la víctima.

Durant els dos primers mesos d'aquesta excedència la funcionària tindrà dret a percebre les retribucions íntegres i, si escau, les prestacions familiars per fill a càrrec.

 

**Article 74. Suspensió de funcions**

1. El funcionari declarat en la situació de suspensió quedarà privat durant el temps de permanència en la aquesta de l'exercici de les seues funcions i de tots els drets inherents a la condició. La suspensió pot ser provisional o ferma.

2. La suspensió provisional podrà acordar-se preventivament durant la tramitació d'un procediment judicial o expedient disciplinari que instruesca al funcionari l'autoritat competent, per a ordenar la incoació de l'expedient, amb l'informe previ del Consell de Personal.

3. El temps de suspensió provisional com a conseqüència de l'expedient disciplinari no podrà excedir de sis mesos. El suspens provisional tindrà dret a percebre el 75% del seu i l'antiguitat, tant en mensualitats com pagues extraordinàries, exclusivament. La paralització del procediment per causa imputable a l'interessat comportarà la pèrdua de tota retribució mentre es mantinga la paralització. Així mateix, no es pagarà cap haver en cas d'incompareixença en el procediment disciplinari.

4. Si el funcionari resulta absolt del procediment judicial o de l'expedient disciplinari o si la sanció que se li imposa és inferior a la de suspensió, el temps de durada d'aquesta es computarà com de servei actiu, havent d'incorporar-se immediatament al seu lloc de treball amb reconeixement de tots els drets económics i altres que pertoquen des de la data d'efectes de la suspensió.

5. La suspensió tindrà caràcter ferm quan s'impose en virtut de condemna judicial o sanció disciplinària. La durada no podrà excedir de sis anys quan s'impose per sanció disciplinària.

 

**Article 75. Reingrés al servei actiu**

El reingrés al servei dels qui no tinguen reserva d'un lloc de treball s'efectuarà en ocasió de l'existència d'un lloc vacant, respectant l'ordre de prelació següent:

a) Suspesos.

b) Excedents per raó de familiars.

c) Excedents voluntaris.

 

**Article 76. Expectativa de destinació**

Els funcionaris estaran en situació d'expectativa de destinació en els casos en els quals siga impossible obtenir el reingrés en servei actiu quan el funcionari cesse en la seua situació d'excedència voluntària, excedència per a la cura dels seus fills o suspensió ferma.

Els funcionaris de les Corts Valencianes que es troben en aquesta situació tindran dret a percebre les retribucions bàsiques que els correspon en concepte de sou i antiguitat, i el pagament del temps que estiguen en aquesta situació a l'efecte de cómput d'antiguitat i drets del règim de la Seguretat Social que els siguen aplicables. Estaran a disposició de les Corts Valencianes per a l'acompliment de funcions de suplència o substitució própies del cos a què pertanyen.

 

Capítol VII. Règim disciplinari

 

**Article 77. Responsabilitats disciplinàries**

1. El personal al servei de les Corts Valencianes només pot ser sancionat per la comissió d'actes o conductes constitutives de falta disciplinària, d'acord amb el que s'estableix en aquest estatut.

2. El personal al servei de les Corts Valencianes que induïra uns altres a la realització d'actes o conductes constitutives de falta disciplinària incorrerà en la mateixa responsabilitat que aquests.

3. Igualment, incorrerà en responsabilitat el personal al servei de les Corts Valencianes que encobresca les faltes consumades greus o molt greus.

 

**Article 78. Exercici de la potestat disciplinària**

Les Corts Valencianes corregiran disciplinàriament les infraccions, sense perjudici de la responsabilitat patrimonial o penal que puguera derivar-se d'aquestes infraccions.

 

**Article 79. Principis de la potestat disciplinària**

La potestat disciplinària s'exercirà d'acord amb els principis següents:

a) Principi de legalitat i tipicitat de les faltes i sancions.

b) Principi de no-retroactivitat de les disposicions sancionadores no favorables i de retroactivitat de les favorables al presumpte infractor.

c) Principi de proporcionalitat, aplicable tant a la classificació de les infraccions i a les sancions, com a l'aplicació.

d) Principi de culpabilitat.

e) Principi de presumpció d'innocència.

 

**Article 80. Faltes disciplinàries**

1. Les faltes disciplinàries poden ser molt greus, greus i lleus.

2. Són faltes molt greus:

a) L'incompliment del deure respecte a la Constitució i a l'Estatut d'autonomia de la Comunitat Valenciana, en l'exercici de les seues funcions en les Corts Valencianes.

b) Tota actuació que comporte discriminació per raó d'origen racial o ètnic, religió o conviccions, discapacitat, edat o orientació sexual, llengua, opinió, lloc de naixença o veïnatge, sexe o qualsevol altra condició o circumstància personal o social, i també l'assetjament per raó d'origen racial o ètnic, religió o conviccions, discapacitat, edat o orientació sexual i l'assetjament moral, sexual i per raó de sexe.

c) L'incompliment de les normes sobre prevenció de riscs laborals o salut laboral per part de les persones responsables d'aplicar-les o controlar-ne l'aplicació

d) L'abandó del servei o no fer-se càrrec de les tasques o de les funcions que tenen encomanades.

e) L'emissió d'informes o resolucions i l'adopció d'acords manifestament il·legals que causen perjudici greu a les Corts Valencianes o als ciutadans.

f) La publicació o utilització indeguda de la documentació o informació a què tinguen o hagen tingut accés per raó del seu càrrec o funció.

g) El notori incompliment de les funcions essencials inherents al lloc de treball o les funcions encomanades.

h) La violació de la imparcialitat, partidària i ideológica, en l'exercici de les seues funcions.

i) La desobediència oberta a les ordres i les instruccions de les seues superiors, llevat que constituesquen infracció manifesta de l'ordenament jurídic.

j) La prevalença de la condició de personal al servei de les Corts Valencianes per a obtenir un benefici indegut per a si o per a un altre.

k) L'obstaculització de l'exercici de les llibertats públiques i els drets sindicals.

l) La realització d'actes encaminats a coartar el lliure exercici del dret de vaga.

m) L'incompliment de l'obligació d'atendre els serveis essencials en cas de vaga.

n) L'incompliment de les normes sobre incompatibilitats quan aixó done lloc a una situació d'incompatibilitat.

o) La incompareixença injustificada en comissions d'investigació parlamentàries.

p) L'assetjament laboral.

q) La realització d'actes que atempten contra el decórum de la cambra.

r) L'excés arbitrari en l'ús de l'autoritat que cause perjudici al servei o al personal que en depèn.

s) L'agressió greu a qualsevol persona amb la qual es relacione en l'exercici de les seues funcions.

t) Intervenir en un procediment administratiu quan es done alguna de les causes d'abstenció legalment indicades i que resulte decisiu per a l'adopció d'una resolució manifestament il·legal.

3. Són faltes greus:

a) Les incorreccions greus cap als diputats, els funcionaris de les Corts Valencianes o els ciutadans.

b) La negligència en la custódia de la documentació que tinguen o hagen tingut al seu càrrec, que siga causa de la seua publicació o que en provoque la difusió o el coneixement indegut.

c) Causar per negligència greus perjudicis en la conservació dels béns materials o documents de les Corts Valencianes.

d) Intervenir en un procediment administratiu quan es done alguna de les causes d'abstenció legalment indicades i no siga considerada falta molt greu.

e) La reincidència en una falta lleu per tercera vegada en el transcurs d'un any.

4. Són faltes lleus

a) La falta d'assistència injustificada.

b) Les repetides faltes de puntualitat sense causa justificada.

c) L'incompliment de l'horari de treball en un mes sense causa justificada.

d) La negligència o la descurança en el compliment dels seus deures.

e) La lleu incorrecció cap als ciutadans, els companys o els subordinats.

f) La negligència en la conservació dels locals, els béns i els materials de les Corts Valencianes.

 

**Article 81. Sancions**

Podran imposar-se les sancions següents:

a) Separació del servei del personal de les Corts Valencianes. En el cas de funcionaris interins comportarà la revocació del seu nomenament, podent-se sancionar per la comissió de faltes molt greus.

b) Suspensió de funcions.

c) Pèrdua de dies de retribució.

d) Demèrit, que consisteix en la penalització a l'efecte de promoció, que podrà consistir en:

- La pèrdua d'un grau en el sistema de carrera horitzontal.

- La impossibilitat de participar en procediments de provisió de llocs o de promoció interna, per un període de fins a dos anys.

- La prohibició d'ocupar llocs de cap, per un període de fins a dos anys.

- La privació del dret a ser avaluat als efectes prevists en aquest estatut, per un període de fins a dos anys.

e) Amonestació.

 

**Article 82. Graduació de les sancions**

Les sancions s'imposaran i graduaran d'acord amb la intencionalitat de l'autor, la pertorbació al servei i la reincidència de la falta i seran les següents:

a) Les faltes molt greus seran sancionades amb separació del servei, amb suspensió de funcions fins a dos anys o demèrit en supósits prevists en els punts primer i segon de l'article precedent apartat d.

b) Les faltes greus seran sancionades amb la suspensió de sis mesos a un any, demèrit, en supósits prevists en els punts tercer i quart de l'article precedent apartat d o de pèrdua de retribució d'onze a vint dies.

c) Les faltes lleus seran sancionades amb l'amonestació o pèrdua de retribució d'un a deu dies.

 

**Article 83. Prescripció de les faltes i de les sancions**

Les infraccions molt greus prescriuran als tres anys, les greus als dos anys i les lleus als sis mesos; les sancions imposades per faltes molt greus prescriuran als tres anys, les imposades per faltes greus als dos anys i les imposades per faltes lleus a l'any.

El termini de prescripció començarà a comptar des que la falta s'haguera comés, i des del cessament de la comissió quan es tracte de faltes continuades.

El de les sancions, des de la fermesa de la resolució sancionadora.

 

**Article 84. Procediment sancionador**

1. Les sancions per faltes lleus les imposarà el lletrat major; no donaran lloc a instrucció d'expedient, peró haurà de donar-se audiència al presumpte infractor.

2. Les sancions per faltes greus i molt greus s'imposaran en virtut d'expedient instruït a aquest efecte pel lletrat major, que constarà dels tràmits de plec de càrrecs, prova, si escau, i proposta de resolució, havent de permetre's al funcionari formular-hi al·legacions. Les sancions per faltes greus i molt greus seran imposades per la Mesa de les Corts.

3. Les sancions de suspensió de funcions i separació del servei requeriran informe previ del Consell de Personal. En el cas de separació del servei l'acord haurà d'adoptar-se per la majoria absoluta dels membres de dret de la Mesa de les Corts.

4. Les sancions disciplinàries seran anotades en l'expedient personal del funcionari, amb indicació de les faltes que les van motivar. Aquestes anotacions es cancel·laran una vegada transcorregut un període de temps equivalent al de la prescripció de les sancions i sempre que durant aquest no s'hagués imposat una nova sanció. En cap cas les sancions cancel·lades, o que hagueren pogut ser-ho, seran computades a l'efecte de reincidència.

 

**Article 85. Expedient disciplinari i procediment penal**

1. Si l'instructor aprecia que la presumpta falta revesteix caràcters de delicte, haurà de posar-ho en coneixement de qui haguera ordenat la incoació de l'expedient per a l'oportuna comunicació al ministeri fiscal i amb suspensió mentrestant de les actuacions.

2. Si l'órgan competent per a incoar o instruir un expedient disciplinari tinguera coneixement d'haver-se iniciat un procediment judicial penal pels mateixos fets, decretarà immediatament la suspensió de les actuacions fins que hi recaiga sentència ferma. Si aquesta no imposara pena per haver-se acreditat en el procés penal la no-participació de l'inculpat en els fets o per haver-se apreciat alguna de les causes eximents de responsabilitat criminal, l'autoritat ordenarà l'arxivament de les actuacions.

 

Capítol VIII. Òrgans competents en matèria de personal

 

**Article 86. Òrgans competents**

Les competències en matèria de personal, d'acord amb el que hi ha disposat en l'Estatut d'autonomia, el Reglament de les Corts, els Estatuts de govern i règim interior i aquest estatut, són exercides per la Presidència, la Mesa i el lletrat major o lletrat o lletrada en qui aquest delegue.

 

**Article 87. Mesa de les Corts**

Correspon a la Mesa de les Corts:

a) Aprovar les normes de desenvolupament d'aquest estatut, a proposta del lletrat major-secretari general.

b) Aprovar la relació de llocs de treball.

c) Aprovar l'oferta d'ocupació pública.

d) Determinar el concret sistema de selecció que ha de regir en cada convocatória per a l'accés a la condició de funcionari o personal laboral de les Corts Valencianes.

e) Aprovar les bases i resoldre els procediments d'accés a la condició de funcionari o personal laboral de les Corts Valencianes.

f) Aprovar les bases i resoldre els procediments per a provisió de llocs de treball.

g) Resoldre els expedients de compatibilitat del personal, amb l'informe de la Secretaria General.

h) Declarar la jubilació forçosa per compliment de l'edat.

i) Resoldre els expedients disciplinaris de personal funcionari.

j) Determinar l'estructura i la quantia de les retribucions.

k) Declarar la situació administrativa dels funcionaris.

l) Convocar eleccions al Consell de Personal.

m) Aprovar el calendari laboral i fixar l'horari de treball.

n) Aprovació de gratificacions al personal per serveis extraordinaris o especials i autorització prèvia per a la seua realització.

o) Resoldre els expedients de concessió de gratificacions extraordinàries.

p) Qualssevol altres que no estiguen atribuïdes específicament a un altre órgan.

 

**Article 88. Presidència**

Correspon a la Presidència de les Corts:

a) El nomenament i el cessament del personal eventual, d'acord amb el que es disposa en l'article 5 d'aquest estatut.

b) L'adscripció amb caràcter definitiu o provisional dels llocs de treball.

c) Adoptar les mesures necessàries per a garantir els serveis mínims en cas de vaga del personal.

d) El nomenament de funcionaris i personal laboral.

e) Vigilar i exercir la inspecció superior del compliment de les disposicions relatives al personal i a l'organització de les Corts Valencianes.

 

**Article 89. Lletrat major-Secretaria General**

Correspon al lletrat major de les Corts:

a) Reconèixer l'adquisició del grau de personal dels funcionaris.

b) Reconeixement de triennis dels funcionaris.

c) Concedir llicències.

d) Aprovar el pla anual de vacances.

e) Proposar i, si escau, aplicar aquelles mesures organitzatives i de qualsevol altra índole que puguen redundar en la millora i en l'eficàcia dels serveis, d'acord amb la direcció superior de la Mesa i de la Presidència.

f) Dur les relacions generals amb les organitzacions sindicals representants del personal de les Corts Valencianes.

g) Informar de les sol·licituds de compatibilitat que es formulen.

h) Formalitzar la presa de possessió i les diligències de cessament de funcionaris.

i) Exercir la potestat disciplinària i incoar procediments disciplinaris.

j) Imposar sancions per faltes lleus i proposar a la Mesa sancions per faltes greus i molt greus.

 

Disposició transitória primera

Règim transitori fins a la creació de cossos

 

1. Mentre no s'haja creat el cos corresponent els funcionaris, es poden agrupar per grups de places tenint en compte les funcions que han de complir i la titulació necessària per a ocupar-les.

2. El personal que a l'entrada en vigor d'aquest estatut de personal siga titular d'una plaça de lletrat de les Corts s'integrarà automàticament en el cos de lletrats de les Corts previst en l'article 11.a.

3. Les persones que a l'entrada en vigor d'aquest estatut siguen titulars d'una plaça de direcció d'àrea podran integrar-se a petició própia en algun dels cossos que es creen, sempre que hi tinguen la titulació requerida.

En el cas que no s'exercite l'opció d'integració en algun dels cossos que es creen, les retribucions que percebran seran les que corresponga al seu exercici, tenint en compte la classificació actual d'aquestes places.

 

Disposició transitória segona

Integració en els nous grups de classificació

 

Els grups de classificació existents a l'entrada en vigor de l'Estatut del personal de les Corts Valencianes s'integren de forma automàtica en els grups de classificació professional de funcionaris prevists en l'article 10, d'acord amb les equivalències següents:

Antic grup A: subgrup A1

Antic grup B: subgrup A2

Antic grup C: subgrup C1

Antic grup D i antic grup E: subgrup C2.

 

Disposició transitória tercera

Promoció interna per conversió directa de places

 

La promoció interna per conversió directa de places es portarà a terme mitjançant la superació de cursos selectius, amb avaluació contínua i proves finals, que faran els qui, reunint els requisits que s'establesquen per a la promoció interna dels funcionaris de carrera de les Corts Valencianes ocupen places, a les quals van accedir mitjançant concurs oposició, barrades en les modificacions de la relació de llocs de treball que amb posterioritat a l'aprovació d'aquest estatut de personal es facen.

[...] ****[18]****

 

Disposició addicional primera

Garantia del lloc de treball

 

1. Els funcionaris de carrera de les Corts Valencianes que van accedir a la plaça de direcció d'àrea o cap de servei mitjançant la participació en un procés selectiu específic no podran ser remoguts d'aquesta plaça mentre no ocupen un lloc de treball diferent mitjançant concurs o lliure designació.

2. En el supósit que el cessament en un lloc de lliure designació afecte un funcionari de carrera de les Corts Valencianes que haguera accedit a la plaça de direcció d'àrea o cap de servei mitjançant la participació en un procés selectiu específic, en el mateix acte del cessament haurà de constar la provisió amb caràcter definitiu en un lloc anàleg al que ocupava amb caràcter previ a l'obtingut per lliure designació, dins del mateix cos o escala.

 

Disposició addicional segona

 

1. Les Corts podran sol·licitar del Consell l'adscripció al seu servei de personal que pertanya a la Policia de la Generalitat, per a l'exercici de funcions de seguretat.

2. Aquest personal, independentment de la seua permanència en el cos d'origen en la situació de servei actiu, dependrà jeràrquicament de la Presidència i de la Secretaria General de les Corts, sense perjudici de la dependència de la conselleria competent.

3. Els funcionaris que, com a conseqüència de l'adscripció prevista en l'apartat primer d'aquesta disposició, presten servei en les Corts es regiran per la legislació que els corresponga per la seua pertinença a l'administració d'origen. Així mateix, podran percebre els incentius i les gratificacions que, a càrrec dels pressuposts de les Corts Valencianes, es determinen anualment.

 

Disposició addicional tercera ****[19]****

 

La Mesa de les Corts, amb l’acord previ en la Mesa Negociadora del Personal de les Corts, podrà aprovar l’aplicació al personal de les Corts de les reformes que, en matèria de permisos i llicències, s’establisquen en l’Estatut bàsic de l’empleat públic, en la Llei d’ordenació i gestió de la funció pública valenciana o les normes que s’hi consideren aplicables. Tot aixó sense perjudici d’incorporar posteriorment el text d’aquelles a l’Estatut del personal de les Corts Valencianes mitjançant la modificació d’aquest.

 

Disposició derogatória única

 

Queden derogades totes les disposicions d'igual o inferior rang que s'oposen, contradiguen o resulten incompatibles amb el que hi ha disposat en aquest Estatut del personal de les Corts Valencianes, i, especialment el títol III dels Estatuts de govern i règim interior de les Corts Valencianes.

 

Disposició final primera

 

Al personal al servei de les Corts Valencianes els serà d'aplicació subsidiària el que hi ha disposat en la legislació en matèria de funció pública del personal al servei de la Generalitat Valenciana i el Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic.

 

Disposició final segona

 

El present Estatut del personal de les Corts Valencianes entrarà en vigor l'endemà de la publicació en el Butlletí Oficial de Les Corts.

 

Palau de Les Corts, València, 16 de juny de 2010.- La presidenta: María Milagrosa Martínez Navarro. La secretària primera: María Fernanda Vidal Causanilles

 

 

 

---

****[1]****La [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019) publicada en el DOGV núm. 8479 de 05.02.2019 (Ref. Base de dades 001131/2019) modifica en tot el text les referències legislatives següents:

- «Llei 30/1992, de 26 de novembre, de procediment administratiu comú», se substitueix per «Llei 39/2015, d’1 d’octubre, del procediment administratiu comú de les administracions públiques».

- «Llei 7/2007, de 12 d’abril, de l’Estatut bàsic de l’empleat públic», se substitueix per «Reial decret legislatiu 5/2015, de 30 d’octubre, pel qual s’aprova el text refós de la Llei de l’Estatut Bàsic de l’Empleat Públic».

- «Llei 51/2003, de 2 d’octubre, d’igualtat d’oportunitats, no-discriminació i accessibilitat universal de les persones amb discapacitat», se substitueix per «Reial decret legislatiu 1/2013, de 29 de novembre, pel qual s’aprova el text refós de la Llei general de drets de les persones amb discapacitat i de la seua inclusió social».

****[2]****Article 5.1.c modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[3]****Apartat 3 de l’article 5 suprimit per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[4]****Article 14.1 modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[5]****Paràgraf primer de l’article 28.1 modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[6]****Article 38.1 modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[7]****Article 39.1 modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[8]****Paràgraf tercer de l’article 40.2 modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[9]****Article 44.d modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[10]****Article 56.c modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[11]****Article 59.1 modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[12]****Paràgraf segon de l’article 62.1 introduït per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[13]****Article 62.2 modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[14]****Apartat g de l’article 63 introduït per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[15]****Article 64 modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[16]****Article 72.1.d modificat per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[17]****Article 72 bis introduït per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[18]****Paràgraf segon de la disposició transitória tercera suprimit per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).

****[19]****Disposició addicional tercera introduïda per l’article únic de la [**Modificació de l'Estatut del personal de les Corts Valencianes**](http://www.dogv.gva.es/va/disposicio?sig=001131/2019).


Còpia Permalink ELI